title: 2009/161/KE: Deċiżjoni tal-Kunsill tal- 25 ta’ Settembru 2008 li f’isem il-Komunità tapprova l-Anness 8 tal-Konvenzjoni Internazzjonali dwar l-Armonizzazzjoni tal-Kontroll tal-Merkanzija fuq il-Fruntieri

text:
                  27.2.2009

                  MT

                  Il-Ġurnal Uffiċjali tal-Unjoni Ewropea

                  L 55/21

            DEĊIŻJONI TAL-KUNSILL
      tal-25 ta’ Settembru 2008
      li f’isem il-Komunità tapprova l-Anness 8 tal-Konvenzjoni Internazzjonali dwar l-Armonizzazzjoni tal-Kontroll tal-Merkanzija fuq il-Fruntieri
      (2009/161/KE)
      IL-KUNSILL TAL-UNJONI EWROPEA,
      Wara li kkunsidra t-Trattat li jistabbilixxi l-Komunitajiet Ewropej, u partikolarment l-Artikolu 133, flimkien mat-tieni subparagrafu tal-Artikolu 300(2) tiegħu,
      Wara li kkunsidra il-proposta tal-Kummissjoni,
      Billi:

                  (1)

                  Il-Konvenzjoni Internazzjonali dwar l-Armonizzazzjoni tal-Kontroll ta’ Merkanzija fuq il-Fruntieri, tal-1982, (“il-Konvenzjoni”) ġiet approvata permezz tar-Regolament tal-Kunsill (KEE) Nru 1262/84 (1).

                  (2)

                  L-Artikolu 22 tal-Konvenzjoni, flimkien mal-Anness 7 tagħha, jipprevedi li l-Kumitat Amministrattiv għall-Konvenzjoni jista’ jipproponi u jadotta emendi għall-Konvenzjoni. Dawn l-emendi għandhom jiġu aċċettati, sakemm ma ssirx xi oġġezzjoni minn xi Parti Kontraenti fi żmien 12-il xahar mill-komunikazzjoni tan-Nazzjonijiet Uniti tal-emenda proposta lill-Partijiet Kontraenti.

                  (3)

                  Fil-laqgħa ta’ Frar 1999, il-Kumitat tat-Trasport Intern tal-Kummissjoni Ekonomika tan-Nazzjonijiet Uniti għall-Ewropa (United Nations Economic Commission for Europe – UN/ECE) ddeċieda li l-Konvenzjoni għandha tiġi riveduta bil-għan li tinkludi dispożizzjonijiet li jiffaċilitaw l-qsim tal-fruntieri minn vetturi.

                  (4)

                  Sussegwentement, il-Grupp ta’ Ħidma tan-NU/KEE dwar Kwistjonijiet Doganali li jolqtu t-Trasport fassal abbozz ta’ proposti biex jiżdied Anness 8 ġdid għall-Konvenzjoni li jkun jikkumplementa d-dispożizzjonijiet eżistenti.

                  (5)

                  F’Ottubru 2007, il-Kumitat Amministrattiv għall-Konvenzjoni adotta dan l-Anness u peress li ma tressqet l-ebda oġġezzjoni, l-Anness daħal fis-seħħ fl-20 ta’ Mejju 2008.

                  (6)

                  L-għan tal-Anness 8 tal-Konvenzjoni huwa li jiffaċilita l-kummerċ internazzjonali billi jnaqqas, jarmonizza u jikkoordina l-proċeduri u x-xogħol amministrattiv relatati mal-kontrolli ta’ merkanzija fuq il-fruntieri, b’mod partikolari fil-każ ta’ annimali ħajjin u merkanzija li titħassar. L-Anness 8 għandu l-għan ukoll li jittejjeb l-operat f’postijiet ta’ qsim bejn il-fruntieri, kif ukoll l-aspetti tekniċi li għandhom x’jaqsmu mar-rikonixximent reċiproku taċ-ċertifikazzjoni internazzjonali tal-ispezzjoni tal-vetturi u tal-piż tagħhom.

                  (7)

                  Il-faċilitazzjoni tal-kummerċ internazzjonali u t-tneħħija ta’ ostakli tekniċi għall-kummerċ huwa wieħed mill-għanijiet tal-politika kummerċjali komuni u għaldaqstant jaqa’ taħt il-kompetenza esklussiva tal-Komunità.

                  (8)

                  Il-pożizzjoni tal-Komunità fuq l-emenda proposta għall-Konvenzjoni ġiet approvata f’Lulju 2005.

                  (9)

                  Għaldaqstant, l-emenda għall-Konvenzjoni għandha tiġi approvata,

            IDDEĊIEDA KIF ĠEJ:
      Artikolu 1
      L-Anness 8 tal-Konvenzjoni Internazzjonali dwar l-Armonizzazzjoni tal-Kontrolli ta’ Merkanzija fuq il-Fruntieri huwa b’dan approvat f’isem il-Komunità.
      It-test ta' dan l-Anness huwa mehmuż ma’ din id-Deċiżjoni.
      Artikolu 2
      Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

         Magħmula fi Brussell, 25 ta’ Settembru 2008.

               Għall-Kunsill

               Il-President

            L. CHATEL

         (1)  ĠU L 126, 12.5.1984, p. 1.

         ANNESS 8 IL-KONVENZJONI INTERNAZZJONALI DWAR L-ARMONIZZAZZJONI TAL-KONTROLL TAL-OĠĠETTI FUQ IL-FRUNTIERA
         FAĊILITAZZJONI TAL-PROĊEDURI GĦALL-QSIM BEJN IL-FRUNTIERI GĦAT-TRASPORT INTERNAZZJONALI BIT-TRIQ
         Artikolu 1
         Prinċipji
         Filwaqt li jikkumplimenta d-dispożizzjonijiet tal-Konvenzjoni u b’mod partikolari dawk previsti fl-Anness 1, dan l-Anness jipprova jiddefinixxi l-miżuri li għandhom jiġu implimentati sabiex jiġu ffaċilitati l-proċeduri għall-qsim bejn il-fruntieri minn trasport internazzjonali bit-triq.
         Artikolu 2
         Faċilitazzjoni tal-proċeduri għall-viża ta’ sewwieqa professjonali
         1.   Il-Partijiet Kontraenti għandhom jagħmlu ħilithom biex jiffaċilitaw l-proċeduri għall-ħruġ ta’ viżi lil sewwieqa professjonali involuti fi trasport internazzjonali bit-triq skond l-aqwa prassi nazzjonali għall-applikanti għall-viża u regoli nazzjonali ta’ immigrazzjoni, kif ukoll impenji internazzjonali.
         2.   Il-Partijiet Kontraenti jaqblu li b’mod regolari, jagħmlu skambju ta’ informazzjoni dwar l-aqwa prattika f’dak li għandu x’jaqsam mal-faċiliazzjoni tal-proċeduri għall-viża ta’ sewwieqa professjonali.
         Artikolu 3
         Operazzjonijiet ta’ trasport internazzjonali bit-triq
         1.   Sabiex jiġi ffaċilitat il-ġarr internazzjonali ta’ merkanzija, il-Partijiet Kontraenti, għandhom jinfurmaw regolarment lill-partijiet kollha involuti f’operazzjonijiet ta’ trasport internazzjonali, b’mod armonizzat u kkoordinat, dwar ir-rekwiżiti tal-kontrolli fuq il-fruntieri għal operazzjonijiet ta’ trasport internazzjonali bit-triq li jkunu fis-seħħ jew ippjanati kif ukoll dwar is-sitwazzjoni attwali fuq il-fruntieri.
         2.   Il-Partijiet Kontraenti għandhom jagħmlu ħilithom biex jittrasferixxu, sakemm possibbli u mhux għat-traffiku fi tranżitu biss, kwalunkwe proċedura meħtieġa lejn il-post tat-tluq u destinazzjoni tal-merkanzija li tinġarr bit-triq, sabiex tonqos il-konġestjoni tat-traffiku fil-postijiet ta’ qsim bejn il-fruntieri.
         3.   B’referenza partikolari għall-Artikolu 7 ta’ din il-Konvenzjoni, il-konsenji urġenti għandhom jingħataw prijorità, eż. annimali ħajjin u merkanzija li titħassar. B’mod partikolari, is-servizzi kompetenti fil-postijiet ta' qsim bejn il-fruntieri:

                     (i)

                     għandhom jieħdu l-miżuri meħtieġa biex inaqqsu kemm jista’ jkun il-ħin ta’ stennija lil vetturi li jkollhom approvazzjoni ATP u li jġorru ikel li jitħassar jew lil vetturi li jġorru annimali ħajjin, sa mill-ħin li jaslu fuq il-fruntiera sakemm isirulhom il-kontrolli regolatorji, amministrattivi, Doganali u sanitarji.

                     (ii)

                     għandhom jiżguraw li l-kontrolli msemmija taħt (i) jsiru malajr kemm jista’ jkun;

                     (iii)

                     għandhom jippermettu, sakemm possibbli, t-tħaddim tat-tagħmir ta' tkessiħ fuq vetturi li jġorru ikel li jitħassar waqt li din tkun qed taqsam il-fruntiera, sakemm dan ma jkunx possibbli minħabba l-proċedura ta' kontrolli meħtieġa.

                     (iv)

                     għandhom jikkooperaw, b’mod partikolari permezz ta’ skambju ta’ informazzjoni bil-quddiem, mal-kontraparti tagħhom ta’ Partijiet Kontraenti oħrajn biex jiġu ffaċilitati l-proċeduri ta’ qsim bejn il-fruntieri għal ikel li jitħassar u għal annimali ħajjin, f’każ li dawn it-tagħbijiet ikunu suġġetti għal spezzjonijiet sanitarji.

               Artikolu 4
         Spezzjoni tal-vetturi
         1.   Il-Partijiet Kontraenti, li għadhom mhux Parti mill-Ftehim li Jikkonċerna l-Adozzjoni ta’ Kundizzjonijiet Uniformi għall-Ispezzjonijiet Perjodiċi Tekniċi ta’ Vetturi bir-Roti u r-Rikonoxximent Reċiproku ta’ Spezzjonijiet ta’ dan it-tip (1997), għandhom jagħmlu ħilithom, konformement mal-liġijiet u regolamenti nazzjonali u internazzjonali rilevanti, biex jiġi ffaċilitat il-qsim bejn il-fruntieri minn vetturi tat-triq billi jaċċettaw iċ-Ċertifikat Internazzjonali ta’ Spezzjoni Teknika kif previst f'dan il-ftehim. Iċ-Ċertifikat ta’ Spezzjoni Teknika, kif jidher fil-Ftehim mill-1 ta’ Jannar 2004, jidher fl-Appendiċi 1 ta’ dan l-Anness.
         2.   Biex jidentifikaw lill-vetturi li jkollhom approvazzjoni ATP u li jġorru ikel li jitħassar, il-Partijiet Kontraenti jistgħu jużaw il-marki distinti li jitwaħħlu mat-tagħmir rilevanti u ċ-ċertifikat ATP jew il-pjanċa ta’ approvazzjoni previsti fil-Ftehim dwar it-Trasport Internazzjonali ta’ Ikel li Jitħassar u t-Tagħmir Speċjali li jintuża għal dan it-tip ta’ Trasport (1970).
         Artikolu 5
         Ċertifikat Internazzjonali tal-Piż tal-Vettura
         1.   Sabiex jiġi ffaċilitat il-qsim bejn il-fruntieri, il-Partijiet Kontraenti, konformement mal-liġijiet u regolamenti nazzjonali u internazzjonali rilevanti, għandhom jagħmlu ħilithom biex il-proċeduri ta’ wżin tal-vetturi f’postijiet ta’ qsim bejn il-fruntieri ma jsirux aktar minn darba waħda, billi jaċċettaw u jirrikonoxxu b’mod reċiproku ċ-Ċertifikat Internazzjonali tal-Piż tal-Vettura kif previst fl-Appendiċi 2 ta’ dan l-Anness. Fil-każ li l-Partijiet Kontraenti jaċċettaw dawn iċ-ċertifikati, ma għandu jsir ebda kejl ieħor tal-piż għajr għal spezzjonijiet każwali u kontrolli f’każ ta’ suspett ta’ irregolaritajiet. Il-kejl tal-piż tal-vetturi li jitniżżel fuq dawn iċ-ċertifikati għandu jsir biss fil-pajjiż tal-oriġini tal-operazzjonijiet ta’ trasport internazzjonali. Ir-riżultati li jinkisbu minn dan il-kejl għandhom jitniżżlu u jiġu ċċertifikati kif xieraq f’dawn iċ-ċertifikati.
         2.   Kull Parti Kontraenti li taċċetta ċ-Ċertifikat Internazzjonali tal-Piż tal-Vettura għandha tippublika lista sħiħa ta’ istazzjonijiet awtorizzati għall-użin tal-vetturi fil-pajjiż tagħha li jkunu awtorizzati f’konformità mal-prinċipji internazzjonali, kif ukoll ta’ kwalunkwe modifika tagħha. Din il-lista, flimkien ma’ kwalunkwe modifika tagħha għandha tintbagħat lis-Segretarju Eżekuttiv tal-Kummissjoni Ekonomika tan-Nazzjonijiet Uniti għall-Ewropa (UNECE) biex titqassam lil kull Parti Kontraenti u lill-organizzazzjionijiet internazzjonali msemmija fl-Anness 7, Artikolu 2 ta’ din il-Konvenzjoni.
         3.   Ir-rekwiżiti minimi għal stazzjonijiet awtorizzati għall-użin tal-vetturi, il-prinċipji għall-awtorizzazzjoni u l-elementi bażiċi tal-proċeduri ta’ użin li jridu jintużaw jidhru fl-Appendiċi 2 ta’ dan l-Anness.
         Artikolu 6
         Il-postijiet ta’ qsim bejn il-fruntieri
         Biex jiġi żgurat li l-formalitajiet meħtieġa fil-postijiet ta’ qsim bejn il-fruntieri jsiru bl-aħjar mod u jiġu ffaċilitati, il-Partijiet Kontraenti għandhom jissodisfaw, kemm jista' jkun, dawn ir-rekwiżiti minimi għal postijiet ta' qsim bejn il-fruntieri li jkunu miftuħa għat-traffiku internazzjonali ta' merkanzija:

                     (i)

                     faċilitajiet li jippermettu kontrolli konġunti bejn Stati ġirien (teknoloġija “one-stop”), 24 siegħa kuljum, meta dan ikun iġġustifikat mill-ħtieġa ta’ kummerċ u b’konsistenza mar-regolamenti tat-traffiku bit-triq;

                     (ii)

                     separazzjoni tat-traffiku skond it-tipi differenti ta’ traffiku fuq iż-żewġ naħat tal-fruntiera biex jippermetti li tingħata prijorità lil vetturi li jkunu koperti minn dokumenti Doganali ta’ transitu internazzjonali validi jew li jġorru annimali ħajjin jew ikel li jitħassar;

                     (iii)

                     żoni ta’ kontroll lil hinn mill-karreġġata, biex fihom isiru kontrolli fuq bażi każwali tat-tagħbija u tal-vetturi;

                     (iv)

                     faċilitajiet xierqa ta’ terminal u għall-ipparkjar tal-vetturi;

                     (v)

                     faċilitajiet xierqa ta’ iġjene, soċjali u ta’ telekomunikazzjoni għas-sewwieqa;

                     (vi)

                     aġenti tad-distribuzzjoni tal-merkanzija jiġu inkoraġġiti jistabbilixxu faċilitajiet adegwati f'postijiet ta' qsim bejn il-fruntieri, imfassla bil-ħsieb li jkunu jistgħu joffru servizzi kompetittivi lill-operaturi tat-trasport.

               Artikolu 7
         Mekkaniżmu ta' rappurtar
         Skond l-Artikoli 1 sa 6 ta’ dan l-Anness, is-Segretarju Eżekuttiv tal-Kummissjoni Ekonomika tan-Nazzjonijiet Uniti għall-Ewropa (UNECE) għandu jagħmel, kull sentejn, stħarriġ fost il-Partijiet Kontraenti dwar il-progress li jkun sar biex jittejbu l-proċeduri ta’ qsim bejn il-fruntieri fil-pajjiżi tagħhom.

            Appendiċi 1 għall-Anness 8 tal-Konvenzjoni
            ĊERTIFIKAT INTERNAZZJONALI TA’ SPEZZJONI TEKNIKA (1)

            F’konformità mal-Ftehim li Jikkonċerna l-Adozzjoni ta’ Kundizzjonijiet Uniformi għall-Ispezzjonijiet Perjodiċi Tekniċi ta’ Vetturi bir-Roti u r-Rikonoxximent Reċiproku ta’ Spezzjonijiet ta’ dan it-tip (1997), li daħal fis-seħħ fis-27 ta’ Jannar 2001.

                        1.

                        Iċ-Ċentri Akkreditati għall-Ispezzjonijiet Tekniċi huma responsabbli li jagħmlu testijiet ta’ spezzjoni, li jagħtu l-approvazzjoni tal-konformità mar-rekwiżiti ta’ spezzjoni tar-Regola/i rilevanti annessa/i mal-Ftehim ta’ Vjenna tal-1997, u li jispeċifikaw l-aktar data tard tal-ispezzjoni li jmiss li għandha tkun indikata fil-linja Nru 12.5 taċ-Ċertifikat Internazzjonali ta’ Spezzjoni Teknika, li hawn taħt jidher mudell tiegħu.

                        2.

                        Iċ-Ċertifikat Internazzjonali ta’ Spezzjoni Teknika għandu jkun fih l-informazzjoni indikata hawn taħt. Jista’ jkun ktejjeb b’format A6 (148 × 105 mm), b'qoxra ħadra u bil-folji ta' ġewwa bojod, inkella karta ħadra jew bajda b’format A4 (210 × 197 mm) mitwiha għal format A6 b’tali mod li t-taqsima li fiha tidher il-marka distinta tal-Istat jew tan-Nazzjonijiet Uniti tkun il-wiċċ taċ-Ċertifikat mitwi.

                        3.

                        L-elementi taċ-ċertifikat u l-kontenut tagħhom għandhom jiġu stampati fl-ilsien nazzjonali tal-Parti Kontraenti li toħroġ iċ-ċertifikat, li għandha żżom l-istess numerazzjoni.

                        4.

                        Bħala alternattiva, jistgħu jintużaw ir-rapporti ta’ spezzjoni perjodiċi li jintużaw mill-Partijiet Kontraenti għall-Ftehim. Kampjun tagħhom għandu jintbagħat lis-Segretarju-Ġenerali tan-Nazzjonijiet Uniti bħala informazzjoni għall-Partijiet Kontraenti.

                        5.

                        Annotazzjonijiet bil-miktub, stampati b’typewriter jew b’kompjuter dwar iċ-Ċertifikat Internazzjonali ta’ Spezzjoni Teknika jistgħu jsiru mill-awtoritajiet kompetenti biss u t-tipa tagħhom għandha tkun bl-alfabet Latin.

            Test ta 'immaġni

               IL-KONTENUT TAĊ-ĊERTIFIKAT INTERNAZZJONALI TA' SPEZZJONI TEKNIKA
               Spazju għall-marka distintiva tal-Istat jew tan-NU
               (l-Awtorità Amministrattiva responsabbli għall-ispezzjoni teknika)
               … (1)
               ĊERTIFIKAT INTERNAZZJONALI TA' SPEZZJONI TEKNIKA (2)
               (1) Titolu “INTERNATIONAL TECHNICAL INSPECTION CERTIFICATE” fl-ilsien nazzjonali.
               (2) Titolu bil-Franċiż.

            Test ta 'immaġni

               ĊERTIFIKAT INTERNAZZJONALI TA’ SPEZZJONI TEKNIKA
               1. In-numru tal-pjanċa (ta’ Reġistrazzjoni) …
               2. In-numru ta’ identifikazzjoni tal-vettura …
               3. L-ewwel reġistrazzjoni wara l-manifattura (Stat, Awtorità) (1) …
               4. Id-data tal-ewwel reġistrazzjoni wara l-manifattura …
               5. Id-data tal-ispezzjoni teknika …
               ĊERTIFIKAT TA' KONFORMITÀ
               6. Dan iċ-ċertifikat inħareġ għall-vettura identifikata fil-punti Nru 1 u 2 li fid-data msemmija fil-punt Nru 5 kienet tikkonforma mar-Regola(Regoli) anness(i) mal-Ftehim li Jikkonċerna l-Adozzjoni ta’ Kundizzjonijiet Uniformi għall-Ispezzjonijiet Perjodiċi Tekniċi ta’ Vetturi bir-Roti u r-Rikonoxximent Reċiproku ta’ Spezzjonijiet ta’ dan it-tip (1997).
               7. Skond ir-Regola(i) msemmija fil-punt Nru 6, il-vettura għandha ssirilha l-ispezzjoni teknika li jmiss sa mhux aktar tard minn:
               Id-data: (xahar/sena) …
               8. Maħruġ minn …
               9. Fi (Post) …
               10. Id-data …
               11. Firma (2) …
               (1) Jekk disponibbli, l-awtorità u l-istat ta’ fejn ġiet irreġistrata il-vettura għall-ewwel darba wara l-manifattura tagħha
               (2) Siġill jew timbru tal-awtorità li toħroġ iċ-ċertifikat.

            Test ta 'immaġni

               12. Spezzjoni(jiet) perjodiċi tekniċi sussegwenti (1)
               12.1. Magħmula minn (Ċentru għall-Ispezzjoni Teknika (2) …
               12.2. (timbru)
               12.3. Id-data …
               12.4. Firma …
               12.5. L-ispezzjoni li jmiss għandha ssir sa mhux aktar tard minn: (xahar/sena) …
               (1) F’każ li ċ-Ċertifikat jkun se jintuża għal spezzjonijiet perjodiċi tekniċi annwali sussegwenti il-punti 12.1 sa 12.5 għandhom jerġgħu jsiru mill-ġdid.
               (2) Isem, Stat taċ-Ċentru għall-Ispezzjonijiet Tekniċi akkreditat mill-Awtorità kompetenti.

               (1)  Mill-1 ta’ Jannar 2004.

            Appendiċi 2 għall-Anness 8 tal-Konvenzjoni
            ĊERTIFIKAT INTERNAZZJONALI TAL-PIŻ TAL-VETTURA

                        1.

                        L-għan taċ-Ċertifikat Internazzjonali tal-Piż tal-Vettura (IVWC - International Vehicle Weight Certificate) huwa li jiffaċilita il-proċeduri għall-qsim bejn il-fruntieri u, b’mod partikolari, li jevita li l-proċeduri ta’ wżin tal-vetturi tat-triq li jġorru l-merkanzija fi triqthom lejn il-Partijiet Kontraenti ma jsirux aktar minn darba waħda. Iċ-ċertifikati mimlija kif xieraq u aċċettati mill-Partijiet Kontraenti għandhom jiġu aċċettati mill-Partijiet Kontraenti bħala ċertifikati li jindikaw il-kejl validu tal-piż. L-awtoritajiet kompetenti ma għandhomx jitolbu għal kejl addizzjonali tal-piż għajr għal spezzjonijiet fuq bażi każwali u kontrolli f’każ ta’ suspett ta’ irregolaritajiet.

                        2.

                        Iċ-Ċertifikat Internazzjonali tal-Piż tal-Vettura, li għandu jkun bħall-mudell li jidher f’dan l-Appendiċi, għandu jinħareġ u jiġi użat b'superviżjoni tal-awtorità governattiva maħtura f'kull Parti Kontraenti (li taċċetta dan it-tip ta' ċertifikati) konformement mal-proċedura deskritta fiċ-ċertifikat anness.

                        3.

                        L-użu taċ-ċertifikat mill-operaturi tat-trasport mhux obbligatorju.

                        4.

                        Meta jaċċettaw dan it-tip ta’ ċertifikati, il-Partijiet Kontraenti jkunu qed japprovaw li l-istazzjonijiet awtorizzati għall-użin tal-vetturi jimlew, flimkien mal-operatur/sewwieq tal-vettura tat-triq li ġġorr il-merkanzija, iċ-Ċertifikat Internazzjonali tal-Piż tal-Vettura f'konformità ma' dawn ir-rekwiżiti minimi.

                                    (a)

                                    L-istazzjonijiet għall-użin tal-vetturi għandhom ikunu mgħammra bi strumenti tal-użin iċċertifikati. Biex ikejlu l-piż, il-Partijiet Kontraenti li jaċċettaw dan it-tip ta’ ċertifikati jistgħu jagħżlu l-metodu u strumenti li jidrilhom li jkunu xierqa. Il-Parti Kontraenti li taċċetta dan it-tip ta’ ċertifikati għandha tiżgura il-kompetenza tal-istazzjonijiet għall-użin, permezz ta’ pereżempju, akkreditazzjoni jew proċess ta' valutazzjoni u għandha tiżgura l-użu ta’ strumenti tal-użin adatti, ta’ staff ikkwalifikat, u l-eżistenza ta’ sistemi ta’ kontroll tal-kwalità u proċeduri ta’ ttestjar dokumentati.

                                    (b)

                                    L-istazzjonijiet għall-użin u l-istrument li jużaw għandhom jinżammu fi stat tajjeb. L-istrumenti għandhom jiġu vverifikati b’mod regolari u awtorizzati mill-awtoritajiet rilevanti responsabbli għall-użin u l-kejl. L-istrumenti tal-użin, u l-preċiżjoni minima u l-użu tagħhom għandhom ikunu konformi mar-Rakkomandazzjonijiet stabbiliti mill-Organizzazzjoni Internazzjonali tal-Metroloġija Legali (International Organisation for Legal Metrology - OIML)

                                    (ċ)

                                    L-istazzjonijiet għall-użin għandhom ikunu mgħammra bi strumenti tal-użin li jikkorrispondu ma’ waħda minn dawn:

                                                —

                                                Rakkomandazzjoni R 76 tal-OIML “Non-automatic weighing instruments” bi preċiżjoni tal-klassi III jew aħjar;

                                                —

                                                Rakkomandazzjoni R 134 tal-OIML “Automatic instruments for weighing road vehicles in motion”, bi preċiżjoni tal-klassi 2 jew aħjar, fil-każ ta’ kejl tal-piż fuq fus individwali jistgħu jiġu applikati marġni ta’ inqas preċiżjoni.

                        5.

                        F’każijiet eċċezzjonali u, partikolarment meta jkun hemm suspett ta’ xi irregolarità, jew fuq talba tal-operatur/sewwieq tal-vettura kkonċernata, l-awtoritajiet kompetenti jistgħu jiżnu l-vettura mill-ġdid. F’każ li xi stazzjon għall-użin joħroġ ħafna kejl żbaljat, li jiġi nnotat mill-awtoritajiet ta' kontroll tal-Parti Kontraenti li jaċċettaw dan it-tip ta' ċertifikati, l-awtoritajiet kompetenti tal-pajjiż tal-istazzjon għall-użin għandhom jieħdu l-miżuri xierqa biex jiżguraw li dan ma jerġax iseħħ.

                        6.

                        Il-mudell taċ-ċertifikat jista’ jinħareġ fi kwalunkwe lingwa tal-Partijiet Kontraenti li jaċċettaw dan it-tip ta’ ċertifikati, sakemm jinżammu l-istess format u punti taċ-ċertifikat ta' hawn taħt.

                        7.

                        Kull Parti Kontraenti li taċċetta dan it-tip ta’ ċertifikati għandha tippubblika lista sħiħa tal-istazzjonijiet awtorizzati għall-użin tal-vetturi fil-pajjiż tagħha li jkunu awtorizzati f’konformità mal-prinċipji internazzjonali, kif ukoll ta’ kwalunkwe modifika tagħha. Din il-lista, flimkien ma’ kwalunkwe modifika tagħha għandha tintbagħat lis-Segretarju Eżekuttiv tal-Kummissjoni Ekonomika tan-Nazzjonijiet Uniti għall-Ewropa (UNECE) biex titqassam lil kull Parti Kontraenti u lill-organizzazzjionijiet internazzjonali msemmija fl-Anness 7, Artikolu 2 ta’ din il-Konvenzjoni.

                        8.

                        (Dispożizzjoni tranżitorja) Peress li bħalissa ftit huma l-istazzjonijiet għall-użin li huma mgħammra bi strumenti tal-użin li jistgħu jagħtu kejl tal-piż fuq fus individwali jew fuq grupp ta’ fusien, il-Partijiet Kontraenti, meta jaċċettaw dan it-tip ta' ċertifikati jaqblu li, matul perjodu ta' tranżizzjoni, li jiskadi tnax-il xahar wara li dan l-Anness jidħol fis-seħħ, il-kejl tal-piż gross tal-vettura kif previst skond il-punt 7.3 fiċ-Ċertifikat Internazzjonali tal-Piż tal-Vettura għandu jkun biżżejjed u l-awtoritajiet kompetenti nazzjonali għandhom jaċċettawh.

            Test ta 'immaġni

               NAZZJONIJIET UNITI KUMMISSJONI EKONOMIKA GĦALL-EWROPA UNECE
               ĊERTIFIKAT INTERNAZZJONALI TAL-PIŻ TAL-VETTURA (IVWC)
               F’konformità mal-Anness 8 – Faċilitazzjoni tal-Proċeduri għall-Qsim bejn il-Fruntieri minn Trasport Internazzjonali bit-Triq – tal-Konvenzjoni Internazzjonali dwar l-Armonizzazzjoni tal-Kontroll ta’ Merkanzija fuq il-Fruntieri, 1982
               Validu għal trasport internazzjonali ta’ merkanzija bit-triq
               Timtela mill-operatur(i)/sewwieq(a) tal-vettura li ġġorr il-merkanzija QABEL ma din tintiżen
               1. Operatur/kumpanija tat-trasport (isem u indirizz; Inkluż il-pajjiż)
               Telefown.
               Faks
               E-mail
               2. Nru. tal-kuntratt tat-trasport (1)
               Nru. tal-Carnet TIR (jekk applikabbli) (2)
               3. Dettalji tal-vettura li ġġorr il-merkanzija
               3.1. Numru tar-reġistrazzjoni ta’
               Tractor/trakk tat-triq
               Semi-trailer/trailer
               3.2. Sistema tas-sospensjoni ta’
               Tractor/trakk tat-triq
               Arja
               Mekkanika
               Oħra
               Semi-trailer/trailer
               Arja
               Mekkanika
               Oħra
               Timtela mill-operatur tal-istazzjon awtorizzat għall-użin
               4. Stazzjon awtorizzat għall-użin (isem u indirizz; Inkluż il-pajjiż)
               Klassi tal-preċiżjoni tal-istrument tal-użin (4)
               Klassi II … Klassi III
               u/jew < 0,5 … 1 … 2
               5. Nru. tal-kejl tal-piż tal-vettura (3)
               6. Data tal-ħruġ (jum, xahar, sena)
               4.2. Data tal-aħħar kalibrazzjoni
               7. Kejl tal-piż tal-vettura li ġġorr il-merkanzija (ehmeż il-kejl oriġinali u uffiċjali tal-istazzjon għall-użin ma’ dan iċ-ċertifikat)
               7.1. It-tip tal-vettura li ġġorr il-merkanzija (5)
               7.2. Kejl tal-piż fuq il-fus, f’kg
               Misjuqa
               Mhux misjuqa
               Singoli
               Tandem
               Tripli
               L-ewwel fus
               It-tieni fus
               It-tielet fus
               Ir-raba’ fus
               Il-ħames fus
               Is-sitt fus (6)
               7.3. Kejl tal-piż gross tal-vettura, f’kg
               Tractor/trakk tat-triq
               Semi-trailer/trailer
               Piż gross totali tal-vettura

            Test ta 'immaġni

               8. Karatteristiċi speċjali tal-piż
               8.1. Tank(ijiet) imqabbdin mal-magna
               Il-kapaċità mimlija sa
               ¼
               ½
               ¾
               1/1
               8.2. Tank(ijiet) addizzjonali (għal apparat ta’ tkessiħ, eċċ.)
               Il-kapaċità mimlija sa
               ¼
               ½
               ¾
               1/1
               8.3. Għadd ta’ spare tyres
               8.4. Għadd ta’ persuni fuq il-vettura waqt li tintiżen
               8.5. Il-fus jista’ jiġi mgħolli ‘l fuq
               Iva
               Le
               Niddikjara li l-kejl tal-piż li jidher hawn fuq ittieħed kif xieraq mill-persuna li qed tiffirma, fi stazzjon awtorizzat għall-użin tal-vetturi
               Timbru
               Isem l-operatur tal-istazzjon għall-użin
               Firma
               (1) Per eżempju: In-Numru tal-Avviż tal-Konsenja CIM.
               (2) F’konformità mal-Konvenzjoni TIR, 1975.
               (3) Ara n-Noti fuq pagna 2.
               (4) F’konformità mar-Rakkomandazzjoni R 76 tal-OIML u/jew Rakkomandazzjoni 134.
               (5) Il-kodiċi tat-tip tal-vettura kif tidher fl-abbozzi mehmuza, pereżempju: A2 jew A2S2.
               (6) F’każ ta’ aktar minn 6 fusien, indika fil-kaxxa f’paġna 2. “Rimarki,” f’paġna 2.

            Test ta 'immaġni

               Timtela mill-operatur(i)/sewwieq(a) tal-vettura li ġġorr il-merkanzija WARA li din tintiżen
               Niddikjara li:
               (a) il-kejl tal-piż li jidher fuq in-naħa l-oħra ta’ din il-paġna sar mill-istazzjon awtorizzat għall-użin tal-vetturi msemmi hawn fuq,
               (b) it-tagħrif (1) sa (8) tniżżel kif xieraq u
               (c) ma ġiet miżjuda ebda tagħbija oħra fuq il-vettura wara li ġiet miżjuna fl-istazzjon imsemmi.
               Data
               Isem ta' operatur(i) / is-sewwieq(a) tal-vettura li ġġorr il-merkanzija
               Firma/firem
               Rimarki (jekk hemm)
               Rimarki
               In-numru tal-kejl tal-piż tal-vettura għandu jikkonsisti minn tliet elementi ta’ dejta maqgħudin b’sing:
               (1) Il-kodiċi tal-pajjiż (f’konformità mal-Konvenzjoni tan-NU dwar it-Traffiku tat-Triq, 1968).
               (2) Kodiċi magħmula minn żewġ numri li tidentifika l-istazzjon nazzjonali awtoriżżat għall-użin tal-vetturi.
               (3) Kodiċi magħmula minn ħames numri (mill-inqas) li tidentifika l-kejl individwali ta’ użin li jittieħed.
               Eżempji: GR-01-23456 jew RO-14-000510.
               Dan in-numru tas-serje għandu jikkorrispondi ma’ dak applikat fil-kotba tal-istazzjonijiet għall-użin.

            Test ta 'immaġni

               ĊERTIFIKAT INTERNAZZJONALI TAL-PIŻ TAL-VETTURA (IVWC)
               BAŻI ĠURIDIKA
               Iċ-Ċertifikat Internazzjonali tal-Piż tal-Vettura tfassal skond id-dispożizzjonijiet tal-Anness 8 – Faċilitazzjoni tal-Proċeduri għall-Qsim bejn il-Fruntieri minn Trasport Internazzjonali bit-Triq – tal-Konvenzjoni Internazzjonali dwar l-Armonizzazzjoni tal-Kontroll ta’ Merkanzija fuq il-Fruntieri, 1982
               L-GĦAN
               Iċ-Ċertifikat Internazzjonali tal-Piż tal-Vettura huwa mfassal biex jevita li l-proċeduri ta’ wżin tal-vetturi tat-triq li jġorru l-merkanzija waqt trasport internazzjonali, b’mod partikolari waqt il-qsim bejn il-fruntieri, ma jsirux aktar minn darba waħda. L-użu ta’ dan iċ-ċertifikat mill-operaturi tat-trasport mhux obbligatorju.
               PROĊEDURA
               Jekk il-Partijiet Kontraenti jaċċettaw iċ-Ċertifikat Internazzjonali tal-Piż tal-Vettura li jimtela minn (a) l-operatur ta’ stazzjon approvat għall-użin tal-vetturi u (b) l-operatur(i)/sewwieq(a) tal-vettura li ġġorr il-merkanzija, l-awtoritajiet kompetenti tal-Partijiet Kontraenti għandhom jaċċettaw u jirrikonoxxu li dan iċ-ċertifikat għandu l-valur validu tal-kejl tal-piż. Bħala regola ġenerali, l-awtoritajiet kompetenti għandhom jaċċettaw l-informazzjoni mniżżla fiċ-Ċertifikat bħala valida u ma għandhomx jitolbu għal kejl addizzjonali tal-piż. Madankollu, biex ma jseħħux abbużi, f’każijiet eċċezzjonali u b’mod partikolari meta jkun hemm suspett ta’ xi irregolarità, l-awtoritajiet kompetenti jistgħu jwettqu verifika tal-piż tal-vettura f'konformità mar-regolamenti nazzjonali.
               Il-kejl tal-piż għall-ħruġ ta’ dan iċ-ċertifikat għandu jsir, fuq talba tal-operatur(i)/sewwieq(a) tal-vettura li ġġorr il-merkanzija li l-vettura tagħhom tkun reġistrata f’waħda mill-Partijiet Kontraenti li taċċetta ċertifikati ta’ dan it-tip, minn stazzjonijiet approvati għall-użin bi spejjeż li ma jkunux ogħla mis-servizzi li jingħataw.
               Għall-finijiet ta’ dan iċ-ċertifikat, l-istazzjonijiet approvati għall-użin għandhom ikunu mgħammra bi strumenti għall-użin li jikkorrispondu ma’:
               Rakkomandazzjoni R 76 tal-OIML “Non-automatic weighing instruments” bi preċiżjoni tal-klassi III jew aħjar; jew
               Rakkomandazzjoni R 134 tal-OIML “Automatic instruments for weighing road vehicles in motion”, bi preċiżjoni tal-klassi 2 jew aħjar,
               Fil-każ ta’ kejl tal-piż fuq fus individwali jistgħu jiġu applikati marġni ta’ inqas preċiżjoni.
               SANZJONIJIET
               F’każ ta’ dikjarazzjoni falza fiċ-Ċertifikat Internazzjonali tal-Piż tal-Vettura, l-operatur(i)/sewwieq(a) ta’ vetturi li jġorru l-merkanzija huma suġġetti għal-leġiżlazzjoni nazzjonali.
               Sabiex jiġi stabbilit il-valur legali tal-kejl tal-piż, għal kull sistema ta' wżin trid issir stima tan-nuqqas ta' preċiżjoni possibbli. Dan il-valur tan-nuqqas ta’ preċiżjoni, li huwa magħmul min-nuqqas tal-preċiżjoni tat-tagħmir ta' wżin innifsu u n-nuqqas ta' preċiżjoni minħabba fatturi esterni, irid jitnaqqas mill-valur tal-piż imkejjel sabiex jiġi żgurat li kwalunkwe kejl għoli ż-żejjed tal-piż ma jkunx ġej min-nuqqas ta' preċiżjoni tat-tagħmir u/jew proċedura ta' wżin użati.
               Għalhekk, ma għandhomx jinħarġu multi lill-operaturi tat-trasport li jużaw dan iċ-ċertifikat sakemm il-valur tal-kejl tal-piż imniżżel f’dan iċ-ċertifikat nieqes l-akbar marġni ta' nuqqas ta' preċiżjoni possibbli (jiġifieri, massimu ta’ 2 fil-mija, jew 800 kg fil-każ ta’ vetturi itqal minn 40 tunnellata) ma jkunx ogħla mill-għola piż possibbli kif preskritt mill-leġiżlazzjoni nazzjonali.

            HEMŻA
            għaċ-ĊERTIFIKAT INTERNAZZJONALI TAL-PIŻ TAL-VETTURA (IVWC)
            Abbozzi ta’ tipi ta’ vetturi tat-triq li jġorru l-merkanzija kif meħtieġ skond il-punt 7.1 tal-IVWC

                           Nru

                           Vetturi tat-triq li jġorru l-merkanzija

                           It-Tip tal-Vettura

                        * tfisser l-ewwel alternattiva ta’ konfigurazzjoni tal-fus
                        ** tfisser it-tieni alternattiva ta’ konfigurazzjoni tal-fus

                           Distanza bejn il-fusien (m)
                            (1)

                  I.   VETTURI RIĠIDI

                           1

                           A2

                           D < 4.0

                           2

                           A2*

                           D ≥ 4.0

                           3

                           A3

                           4

                           A4

                           5

                           A3*

                           6

                           A4*

                           7

                           A5

                  II.   TAĦLITA TA' VETTURI

                           1

                           A2 T2

                           2

                           A2 T3

                           3

                           A3 T2

                           4

                           A3 T3

                           5

                           A3 T3*

                           6

                           A2 C2

                           7

                           A2 C3

                           8

                           A3 C2

                           9

                           A3 C3

                           10

                           A2 C1

                           11

                           A3 C1

                  III.   VETTURI ARTIKOLATI

                           1

                        bi 3 fusien

                           A2 S1

                           2

                        b’4 fusien (singoli jew tandem)

                           A2 S2

                           D ≤ 2.0

                           A2 S2*

                           D > 2.0

                           A3 S1

                           3

                        b’5 jew 6 fusien (singoli, tandem, jew tripli)

                           A2 S3

                           A2 S3*

                           A2 S3**

                           A3 S2

                           D ≤ 2.0

                           A3 S2*

                           D > 2.0

                           A3 S3

                           A3 S3*

                           A3 S3**

                           Mingħajr disinn

                           An Sn

               (1)  Ma tingħata ebda speċifikazzjoni jekk ma tkunx rilevanti


title: 2013/584/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/254

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011
   (2013/584/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Mediċini għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 726/2004 tal-Parlament Ewropew u tal-Kunsill (4) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0098/2013),

               1.

               Jagħti l-kwittanza lid-Direttur Eżekuttiv tal-Aġenzija Ewropea għall-Mediċini għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 116.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 136, 30.4.2004, p. 1.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għall-Mediċini għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tas-12 ta’ Frar 2013 (05753/2013 – C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 726/2004 tal-Parlament Ewropew u tal-Kunsill (4) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0098/2013),

                  A.

                  billi l-Qorti tal-Awdituri affermat li kisbet assigurazzjonijiet raġonevoli li l-kontijiet annwali tal-Aġenzija Ewropea għall-Mediċini (“l-Aġenzija”) għas-sena finanzjarja 2011 huma affidabbli u li t-tranżazzjonijiet sottostanti huma legali u regolari;

                  B.

                  billi fit-23 ta’ Ottubru 2012, il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tagħha għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              stieden lill-Aġenzija biex tinforma lill-awtorità tal-kwittanza dwar il-perjodu ta’ żmien u r-riżultati għas-46 % tal-proċess ta’ eżami analitiku li fadal dwar id-dikjarazzjonijiet ta’ interessi tal-esperti u tal-membri tal-kumitat tagħha li kienu involuti b’mod attiv fl-attivitajiet tal-Aġenzija bejn l-1 ta’ Jannar u l-31 ta’ Mejju 2012 skont il-curriculum vitae tagħhom sal-bidu tal-proċedura ta’ kwittanza li jmiss,

                              —

                              talab lill-Aġenzija biex tagħti lill-awtorità tal-kwittanza skeda ta’ żmien preċiża għall-implimentazzjoni ta’ sistema ex ante u ex post ġdida għad-dikjarazzjonijiet ta’ interessi, partikolarment permezz ta’ tqabbil aleatorju ma’ curriculum vitae u informazzjoni fornuta minn esperti fil-livell nazzjonali,

                              —

                              stieden lill-Aġenzija biex tintroduċi sezzjoni speċjali li tiddeskrivi l-azzjonijiet meħuda għall-prevenzjoni u l-immaniġġjar tal-kunflitt ta’ interessi f’kull rapport annwali tal-attività tagħha fil-ġejjieni, li għandha tinkludi, inter alia:

                                          —

                                          l-għadd ta’ kunflitti ta’ interessi allegati li ġew verifikati,

                                          —

                                          l-għadd ta’ każijiet ta’ ex impjegati li jmorru jaħdmu mas-settur privat fl-istess qasam (“revolving door”),

                                          —

                                          il-miżuri meħuda f’kull kategorija tal-każijiet,

                                          —

                                          l-għadd ta’ proċeduri li ġew varati għal ksur ta’ fiduċja, flimkien mal-eżitu tagħhom,

                                          —

                                          is-sanzjonijiet li ġew applikati,

                              —

                              talab lill-Aġenzija biex tagħti lill-awtorità tal-kwittanza informazzjoni dettaljata dwar il-miżuri meħuda,

                  C.

                  billi l-baġit tal-Aġenzija għall-2011 kien EUR 208 863 000, li jirrappreżenta żieda nominali ta’ 0,22 % meta mqabbel mas-sena finanzjarja 2010,

                  D.

                  billi l-kontribuzzjoni kumplessiva tal-Unjoni għall-baġit tal-Aġenzija għall-2011 kienet EUR 39 765 191,39, meta mqabbla mal-EUR 36 755 652,07 fl-2010;

         Segwitu għall-kwittanza għall-2010

                  1.

                  Jirrikonoxxi mill-Aġenzija li, f’dak li jirrigwarda verifika ex post tad-dikjarazzjonijiet ta’ interessi tal-esperi u l-membri tal-kumitat tagħha, kampjun rappreżentattiv tas-46 % tal-esperti li għad fadal se jiġi inkluż fil-verifika ex post li qed issir bħalissa; jinnota li verifika ġdida u aktar eżawrjenti qed tiġi żviluppata bħala riżultat tat-tagħlimiet misluta mill-verifika ex post li saret fil-kuntest tal-kwittanza għall-2010; jieħu nota tal-iskeda ta’ żmien kif komunikata mill-Aġenzija u jistenna li jiġi informat debitament dwar l-eżitu tal-verifika;

                  2.

                  Jinnota b’sodisfazzjon li taqsima speċjali li tiddeskrivi l-azzjonijiet meħuda għall-prevenzjoni u l-ġestjoni tal-kunflitti ta’ interessi għandha tiddaħħal f’kull RAA tal-Aġenzija, b’bidu mir-RAA tal-2012;

         Il-ġestjoni baġitarja u finanzjarja

                  3.

                  Ifakkar li l-kontribuzzjonijiet totali tal-Unjoni ammontaw għal EUR 39 765 191,39 għall-2011, somma li tirrappreżenta żieda ta’ 8,65 % meta mqabbla mas-sena ta’ qabel;

                  4.

                  Jagħraf li l-baġit tal-Aġenzija huwa ffinanzjat sew mill-baġit tal-Unjoni kif ukoll minn imposti mħallsa mill-industrija farmaċewtika għal applikazzjonijiet għal awtorizzazzjonijiet ta’ kummerċjalizzazzjoni tal-Unjoni, u għall-ksib jew iż-żamma ta’ dawn; jirriżultalhu mill-kontijiet annwali li fl-2011, 77,7 % tad-dħul tal-Aġenzija kien stmat li kien ġej minn dħul ta’ imposti, li minn sena għal sena baqa’ jiżdied, bil-perċentwal relattiv mill-kontribuzzjoni tal-Unjoni jlaħħaq 18,3 % fl-2011 (18,8 % fl-2010, jew 14 % jekk l-irkupru tal-eċċess ikun tnaqqas mill-kontribuzzjoni totali tal-Unjoni);

                  5.

                  Josserva li f’termini ta’ approprjazzjonijiet impenjati u mħallsa, ir-rata ta’ eżekuzzjoni tal-Aġenzija hija rispettivament ta’ 95,21 % u 81,97 %, meta mqabbla ma’ 95,65 % u 79,10 % fl-2010; jitlob lill-Aġenzija biex tibqa’ taħdem ħalli ttejjeb ir-rata ta’ eżekuzzjoni tal-pagamenti;

                  6.

                  Jinnota bi tħassib li, bħal fir-rapporti preċedenti tagħha, il-Qorti tal-Awdituri nnutat il-ħtieġa li tiġi introdotta sistema ta’ remunerazzjoni għas-servizzi mogħtija mill-awtoritajiet tal-Istati Membri, abbażi tal-kostijiet reali tagħhom; jiddispjaċih li ma sar ebda progress dwar din il-kwistjoni mill-2009, meta proposta għal sistema ta’ pagament ġdida ġiet ippreżentata lill-Bord Amministrattiv iżda ma ntlaħaq l-ebda qbil; jinnota li l-Aġenzija f’Marzu 2013 se tippreżenta lill-Bord Amministrattiv proposta ġdida għal sistema ta’ pagament ġdida; jirrikonoxxi l-isforzi magħmula mill-eżekuttivi tal-Aġenzija biex iħeġġu deċiżjoni mill-Bord Amministrattiv għal reviżjoni tas-sistema ta’ remunerazzjoni tas-servizzi tal-Istati Membri abbbażi ta’ kostijiet reali; huwa konxju bis-sħiħ li l-progress batut li sar kien minħabba n-nuqqas ta’ deċiżjoni mill-Bord Amministrattiv; jilqa’, għalhekk l-approċċ meħud mill-amministrazzjoni tal-Aġenzija li titlob lill-Kummissjoni Ewropea għal aktar assistenza dwar din il-kwistjoni; iħeġġeġ lill-Aġenzija biex tinforma lill-awtorità tal-kwittanza dwar l-iżviluppi rigward din il-kwistjoni, inter alia dwar l-istat attwali fir-rigward tal-pjan ta’ azzjoni ġdid u l-pożizzjoni tal-Bord Amministrattiv dwar dan;

         L-approprjazzjonijiet riportati

                  7.

                  Huwa mħasseb li, għal darb’ oħra, il-Qorti tal-Awdituri rrappurtat li approprjazzjonijiet ta’ pagament għat-Titolu II (“Nefqa amministrattiva”) li jammontaw għal EUR 9 600 000 ġew riportati għall-2012, ammont li jirrappreżenta 29 % tal-baġit tat-Titolu II, kif ukoll approprjazzjonijiet ta’ pagament li jammontaw għal EUR 10 300 000 għat-Titolu III (“Nefqa operattiva”), ammont li jirrappreżenta 34 % tal-baġit tat-Titolu III; jemmen li l-livell ta’ ammonti riportati huwa eċċessiv u jmur kontra l-prinċipju tal-annwalità;

                  8.

                  Jinnota bi tħassib id-differenza bejn il-konklużjoni tal-Qorti tal-Awdituri u t-tweġiba tal-Aġenzija rigward il-kuntratt qafas għas-servizzi tat-teknoloġija tal-Informazzjoni (IT) konkluż fl-2009, li għalihom il-Qorti kienet ikkwalifikat l-opinjoni tagħha dwar il-legalità u r-regolarità tat-transazzjonijiet sottostanti tal-kontijiet tal-Aġenzija tal-2009; jinnota li l-Qorti tal-Awdituri tikkunsidra li ż-żieda tal-limitu massimu tal-kuntratt oriġinali hija irregolari, filwaqt li l-Aġenzija tqis li l-kuntratt tal-qafas tal-IT ma kienx irregolari, u għalhekk lanqas ma tqis l-estensjoni tiegħu bħala irregolari; iħeġġeġ lill-Aġenzija biex tipprovdi aktar informazzjoni dwar il-kwistjoni u biex tieħu passi bil-għan li din il-kontradizzjoni tiġi solvuta;

         Proceduri ta’ akkwist

                  9.

                  Jirrikonoxxi mill-Qorti tal-Awdituru li hemm lok għal titjib fit-trasparenza tal-proċeduri ta’ akkwist fir-rigward tal-ġustifikazzjoni tal-volumi stmati tal-kuntratt u d-definizzjoni, il-pubblikazzjoni u l-applikazzjoni tal-kriterji tal-għażla; jinnota b’sodisfazzjon li l-Aġenzija ħadet nota tal-kummenti tal-Qorti tal-Awdituri u aġġornat il-proċeduri tagħha għal finijiet ta’ trasparenza u dokumentazzjoni;

         Proċeduri ta’ reklutaġġ

                  10.

                  Jinnota li fl-2011, l-Aġenzija ħabbret 15-il post vakanti għal aġenti temporanji u li, fi tmiem is-sena, l-għadd totali tal-membri tal-persunal tal-Aġenzija kien kiber minn 656 għal 689;

                  11.

                  Jirrikonoxxi mill-Qorti tal-Awdituri l-ħtieġa li titjieb it-trasparenza tal-proċeduri tal-għażla tal-persunal; jinnota bi tħassib li l-membri tal-Bord ta’ Għażla mhux dejjem ikkompletaw id-dikjarazzjonijiet tagħhom ta’ kunflitt ta’ interessi, jew inkella ma għamlux dan f’waqtu, u ma kien hemm l-ebda evidenza li ttieħdet xi azzjoni biex jiġu indirizzati l-kwistjonijiet imqajma minn dawk id-dikjarazzjonijiet; jiddispjaċih li d-dokumentazzjoni tal-proċedimenti tal-Bord ta’ Għażla mhux dejjem kienet adegwata u li ma hemm l-ebda evidenza ta’ kif ġie stabbilit il-metodu kif il-kandidati għandhom jiddaħħlu fil-lista ristretta u li l-mistoqsijiet għat-testijiet bil-miktub jew l-intervisti ġew stabbiliti qabel l-eżamijiet;

                  12.

                  Jinnota mill-Aġenzija li din ħadet nota tal-kummenti tal-Qorti tal-Awdituri u aġġornat il-proċeduri tagħha għal trasparenza u dokumentazzjoni f’waqtha; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv kunsiderevoli; iħeġġeġ għalhekk lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

         Kunflitt ta’ interessi

                  13.

                  Jilqa’ l-fatt li l-Qorti tal-Awdituri wettqet verifika biex tevalwa l-politiki u l-proċeduri għall-ġestjoni tas-sitwazzjonijiet ta’ kunflitt ta’ interess għal erba’ aġenziji Ewropej, inkluża l-Aġenzija Ewropea għall-Mediċini, u ppreżentat ir-riżultati tagħha fir-Rapport Speċjali 15/2012;

                  14.

                  Jinnota li, skont is-sejbiet tal-Qorti tal-Awdituri, fil-ħin tat-tlestija tal-ħidma fil-post (Ottubru 2011), l-Aġenzija ma kellhiex ġestjoni adegwata tas-sitwazzjonijiet ta’ kunflitt ta’ interessi, iżda żviluppat waħda mill-aktar politiki u proċeduri avvanzati għad-dikjarazzjoni, il-valutazzjoni u l-ġestjoni tal-kunflitti ta’ interessi;

                  15.

                  Jilqa’ l-fatt li l-Aġenzija ħadet għadd ta’ passi wara r-rakkomandazzjonijiet tal-awtorità tal-kwittanza għall-2010, il-verifika tal-Qorti tal-Awdituri u l-pubblikazzjoni tar-Rapport Speċjali 15/2012, b’mod partikolari:

                              —

                              il-politika dwar il-ġestjoni tal-kunflitti ta’ interessi tal-membri u l-esperti tal-kumitati xjentifiċi, sistema diġà riveduta li daħlet fis-seħħ fid-29 ta’ Settembru 2011, li reġgħet ġiet riveduta fl-2012 (l-aktar biex tingħata gwida aktar ċara) u daħlet fis-seħħ fit-3 ta’ April 2012,

                              —

                              eżami obbligatorju tal-kunflitti ta’ interessi dikjarati tal-kumitati xjentifiċi ġie introdott fid-29 ta’ Settembru 2011; il-possibbiltà, barra minn hekk, ta’ eżami bil-quddiem ta’ kwalunkwe espert, qabel ma ssirlu l-evalwazzjoni formali tal-Aġenzija għall-involviment fl-attivitajiet tagħha, ikun offrut lill-awtoritajiet tan-nomina kollha,

                              —

                              politika riveduta dwar it-trattament tal-kunflitti ta’ interessi tal-Bord Amministrattiv (f’konformità mal-politika għall-membri/esperti tal-kumitati xjentifiċi) daħlet fis-seħħ fit-3 ta’ April 2012,

                              —

                              proċeduri ta’ ksur tal-fiduċja ġew żviluppati kemm għall-membri/esperti tal-kumitati xjentifiċi (il-proċeduri daħlu fis-seħħ fit-3 ta’ April 2012) kif ukoll għall-membri tal-Bord Amministrattiv (il-proċeduri daħlu fis-seħħ fis-7 ta’ Ġunju 2012),

                              —

                              rigward it-trasparenza, ir-reġistrazzjoni tal-interessi ddikjarati ġiet raffinata iktar b’tali mod li kull involviment restritt stabbilit fir-rigward tal-punti tal-aġenda ta’ laqgħa issa jiġi rreġistrat (implimentata qabel Diċembru 2012);

                  16.

                  Iħeġġeġ lill-Awtorità biex tkompli timplimenta r-rakkomandazzjonijiet tal-Qorti tal-Awdituri ħalli tevita kwalunkwe kunflitt ta’ interessi fid-diversi strutturi ta’ governanza u operat tagħha, u biex kull sitt xhur tirrapporta lill-awtorità tal-kwittanza dwar l-implimentazzjoni tal-politiki u l-proċeduri msemmija hawn fuq, kif ukoll dwar kwalunkwe żvilupp ieħor fir-rigward tal-ġestjoni tal-kunflitt ta’ interessi;

                  17.

                  Jitlob li l-Aġenzija tibda djalogu strutturat mas-soċjetà ċivili dwar kwistjonijiet relatati mal-kunflitt ta’ interessi, tistieden lill-organizzazzjonijiet ikkonċernati biex mill-anqas darbtejn fis-sena jiddiskutu kwistjonijiet ta’ interess komuni abbażi ta’ aġenda maqbula u tinforma lill-awtorità tal-kwittanza dwar l-eżitu ta’ dawk id-deliberazzjonijiet;

                  18.

                  Jilqa’ l-impenn min-naħa tal-Aġenzija li fl-ewwel nofs tal-2013 twettaq rieżami tal-implimentazzjoni tal-politika riveduta tagħha dwar il-ġestjoni tal-kunflitti ta’ interessi u li bħalissa qed jiġi żviluppat kontroll ex ante u ex post dwar il-ġestjoni tal-kunflitti ta’ interessi li għandu jiġi implimentat fit-tieni trimestru tal-2013; jitlob li l-Aġenzija żżomm lill-awtorità ta’kwittanza informata dwar l-eżiti rispettivi tagħhom;

                  19.

                  Jilqa’ l-fatt li, wara li f’Ġunju 2012 dak li qabel kien il-Kap tas-Servizz Legali telaq mill-Aġenzija biex jaħdem, bħala avukat ta’ livell għoli, f’uffiċċju legali li huwa bbażat fl-Istati Uniti u li l-klijenti tiegħu jinkludu għadd ta’ kumpaniji farmaċewtiċi, id-Direttur Eżekuttiv tal-Aġenzija nieda rieżami ta’ xogħlu bħala Kap tas-Servizz Legali, President tal-Kumitat Konġunt, President tal-Kumitat tad-Dixxiplina u membru tal-Kumitat Konsultattiv dwar l-Akkwist u l-Kuntratti; jirrikonoxxi li ma setgħet tiġi identifikata l-ebda evidenza ta’ kunflitt ta’ interessi jew ksur tal-obbligi previsti fl-Artikoli 11 u 11a tar-Regolamenti tal-Persunal; jilqa’ l-fatt li, f’konformità mal-Artikolu 16 tar-Regolamenti tal-Persunal, id-Direttur Eżekuttiv impona xi restrizzjonijiet fuq l-attivitajiet ta’ dak li qabel kien il-Kap tas-Servizz Legali għal perjodu ta’ sentejn wara t-tluq tiegħu mill-Aġenzija; jitlob lill-Aġenzija biex tagħti lill-awtorità tal-kwittanza informazzjoni dettaljata dwar dawk ir-restrizzjonijiet;

         Awditu intern

                  20.

                  Jieħu nota li saret valutazzjoni approfondita tar-riskju sabiex tiddetermina l-prijoritajiet tal-verifika u, b’riżultat, is-suġġett miftiehem tal-verifika għall-2012 kien ‘L-Ippjanar u l-Ibbaġitjar’, u s-Servizz tal-Awditjar Intern (IAS) wettaq verifika intitolata “Kontinwità tan-Negozju Operattiv fl-Aġenzija Ewropea għall-Mediċini”;

                  21.

                  Jinnota li, abbażi tar-riżultati ta’ dik il-verifika, l-IAS għamel 13-il rakkomandazzjoni, li sebgħa minnhom kienu kklassifikati bħala “importanti ħafna”, ħamsa bħala “importanti” u waħda bħala “mixtieqa”; jinnota b’sodisfazzjon li l-Bord Amministrattiv aċċetta r-rakkomandazzjonijiet kollha u li l-IAS qies li l-pjan ta’ azzjoni ppreparat mill-Aġenzija biex tirrettifika dawk ir-rakkomandazzjonijiet kien adegwat;

                  22.

                  Jinnota li l-IAS wettaq ukoll eżerċizzju ta’ valutazzjoni tar-riskju tat-Teknoloġija tal-Informazzjoni (IT) fil-forma ta’ awtovalutazzjoni tar-riskju, li tipprovdi stampa ġenerali tal-esponiment għar-riskju tal-IT;

                  23.

                  Jirrikonoxxi li fir-rigward tar-rakkomandazzjonijiet preċedenti maħruġa mill-IAS u l-implimentazzjoni tagħhom mill-Aġenzija sal-31 ta’ Diċembru 2011, hemm disgħa rakkomandazzjonijiet “importanti ħafna” miftuħa minn verifiki preċedenti, li tmienja minnhom ġew implimentati mill-Aġenzija u li qed jiġu eżaminati mill-IAS, u li l-ebda rakkomandazzjoni kritika ma baqgħet miftuħa fil-31 ta’ Diċembru 2011;

                  24.

                  Jirreferi, fir-rigward tal-osservazzjonijiet l-oħra li jakkumpanjaw id-Deċizjoni tiegħu dwar il-kwittanza, li huma ta’ natura orizzjontali, għar-riżoluzzjoni tiegħu tas-17 ta’ April 2013 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 116.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 136, 30.4.2004, p. 1.

         (5)  ĠU L 357, 31.12.2002, p. 72.

         (6)  ĠU L 350, 20.12.2012, p. 82.

         (7)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: Deċiżjoni tal-Parlament Ewropew u tal-Kunsill tas- 17 ta’ Diċembru 2009 li temenda l-Ftehima Interistituzzjonali tas- 17 ta’ Mejju 2006 dwar id-dixxiplina baġitarja u l-amministrazzjoni finanzjarja tajba fir-rigward tal-qafas finanzjarju multiannwali - Il-finanzjament ta’ proġetti fil-qasam tal-enerġija fil-kuntest tal-Pjan Ewropew għall-Irkupru Ekonomiku

text:
               24.12.2009

               MT

               Il-Ġurnal Uffiċjali tal-Unjoni Ewropea

               L 347/26

         DEĊIŻJONI TAL-PARLAMENT EWROPEW U TAL-KUNSILL
   tas-17 ta’ Diċembru 2009
   li temenda l-Ftehima Interistituzzjonali tas-17 ta’ Mejju 2006 dwar id-dixxiplina baġitarja u l-amministrazzjoni finanzjarja tajba fir-rigward tal-qafas finanzjarju multiannwali - Il-finanzjament ta’ proġetti fil-qasam tal-enerġija fil-kuntest tal-Pjan Ewropew għall-Irkupru Ekonomiku
   (2009/1005/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw il-Ftehima Interistituzzjonali bejn il-Parlament Ewropew, il-Kunsill u l-Kummissjoni tas-17 ta’ Mejju 2006 dwar id-dixxiplina baġitarja u l-amministrazzjoni finanzjarja tajba (1), u b’mod partikolari l-punti 21, 22, l-ewwel u t-tieni subparagrafi, u 23 tiegħu,
   Wara li kkunsidraw il-proposta emendati mill-Kummissjoni,
   Billi:

               (1)

               Fil-laqgħa tal-konċiljazzjoni tal-baġit tat-18 ta’ Novembru 2009, il-Parlament Ewropew, il-Kunsill u l-Kummissjoni qablu dwar il-modalitajiet biex jingħata finanzjament addizzjonali, fil-qafas tal-Pjan Ewropew għall-Irkupru Ekonomiku, għal proġetti fil-qasam tal-enerġija u l-internet broadband, kif ukoll għal investimenti għat-tisħiħ tal-operazzjonijiet relatati mal-“isfidi ġodda” definiti fil-kuntest tal-evalwazzjoni tar-riforma ta’ nofs iż-żmien tal-2003 tal-Politika Agrikola Komuni (“Il-Kontroll tas-Saħħa”) (2). Il-finanzjament jeħtieġ reviżjoni tal-qafas finanzjarju multiannwali 2007-2013 f’konformità mal-punti 21, 22 u 23 tal-Ftehima Interistituzzjonali, sabiex jiġi mgħolli l-limitu massimu għas-sena 2010 għall-approprjazzjonijiet għall-impenji fis-sottointestatura 1a b’ammont ta’ EUR 1 779 miljun fi prezzijiet attwali.

               (2)

               Iż-żieda tal-limitu massimu għas-sottointestatura 1a għas-sena 2010 se jkun hemm kumpens sħiħ għaliha billi jonqsu l-limiti massimi għall-approprjazzjonijiet għall-impenji fl-intestaturi 1a, 1b, 2, 3a u 5 għas-sena 2009, kif ukoll il-limiti massimi għall-approprjazzjonijiet għall-impenji fl-intestaturi 1a, 2 u 5 għall-2010.

               (3)

               Sabiex tinżamm relazzjoni xierqa bejn l-impenji u l-ħlasijiet, il-limiti massimi annwali għall- approprjazzjonijiet għall-ħlasijiet se jiġu aġġustati. L-aġġustament se jkun newtrali.

               (4)

               L-Anness I tal-Ftehima Interistituzzjonali dwar id-dixxiplina baġitarja u l-amministrazzjoni finanzjarja tajba għandu għaldaqstant jiġi emendat (3),

         IDDEĊIDEW KIF ĠEJ:
   Artikolu Waħdani
   L-Anness I tal-Ftehima Interistituzzjonali dwar id-dixxiplina baġitarja u l-amministrazzjoni finanzjarja tajba huwa ssostitwit bl-Anness ta’ din id-Deċiżjoni.

      Magħmul fi Strasburgu, is-17 ta’ Diċembru 2009.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         H. LINDBLAD

      (1)  ĠU C 139, 14.6.2006, p. 1.

      (2)  COM(2008) 800, COM(2008) 859, COM(2009) 171, u ĠU L 132, 29.5.2009, p. 8.

      (3)  Għal dak il-għan, iċ-ċifri li jirriżultaw mill-ftehim imsemmi hawn fuq huma maqluba għal prezzijiet tal-2004.

      ANNESS

         QAFAS FINANZJARJU 2007-2013

                  (EUR million - constant 2004 prices)

                  APPROPRJAZZJONIJIET GĦALL-IMPENJI

                  2007

                  2008

                  2009

                  2010

                  2011

                  2012

                  2013

                  Total
                  2007-2013

                                 1.

                              Tkabbir Sostenibbli

                     50 865

                     53 262

                     55 879

                     56 435

                     55 400

                     56 866

                     58 256

                     386 963

                              1a

                              Kompetittività għat-Tkabbir u l-Impjiegi

                  8 404

                  9 595

                  12 018

                  12 580

                  11 306

                  12 122

                  12 914

                  78 939

                              1b

                              Koeżjoni għat-Tkabbir u l-Impjiegi

                  42 461

                  43 667

                  43 861

                  43 855

                  44 094

                  44 744

                  45 342

                  308 024

                                 2.

                              Preservazzjoni u Mmaniġġjar tar-Riżorsi Naturali

                     51 962

                     54 685

                     51 023

                     53 238

                     52 528

                     51 901

                     51 284

                     366 621

                  li minnhom: infiq relatat mas-suq u ħlasijiet diretti

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                                 3.

                              Ċittadinanza, libertà, sigurtà u ġustizzja

                     1 199

                     1 258

                     1 375

                     1 503

                     1 645

                     1 797

                     1 988

                     10 765

                              3a

                              Libertà. Sigurtà u Ġustizzja

                  600

                  690

                  785

                  910

                  1 050

                  1 200

                  1 390

                  6 625

                              3b

                              Ċittadinanza

                  599

                  568

                  590

                  593

                  595

                  597

                  598

                  4 140

                                 4.

                              L-UE bħala attur globali

                     6 199

                     6 469

                     6 739

                     7 009

                     7 339

                     7 679

                     8 029

                     49 463

                                 5.

                              Amministrazzjoni
                               (1)

                     6 633

                     6 818

                     6 816

                     6 999

                     7 255

                     7 400

                     7 610

                     49 531

                                 6.

                              Kumpensi

                     419

                     191

                     190

                     800

                     TOTAL APPROPRJAZZJONIJIET GĦALL-IMPENJI

                     117 277

                     122 683

                     122 022

                     125 184

                     124 167

                     125 643

                     127 167

                     864 143

                  bħala perċentwal tal-GNI

                  1,08  %

                  1,09  %

                  1,06  %

                  1,06  %

                  1,03  %

                  1,02  %

                  1,01  %

                  1,048  %

                     TOTAL APPROPRJAZZJONIJIET GĦALL-ĦLASIJIET

                     115 142

                     119 805

                     109 091

                     119 245

                     116 884

                     120 575

                     119 784

                     820 526

                  bħala perċentwal tal-GNI

                  1,06  %

                  1,06  %

                  0,95  %

                  1,01  %

                  0,97  %

                  0,98  %

                  0,95  %

                  1,00  %

                  Marġni disponibbli

                  0,18  %

                  0,18  %

                  0,29  %

                  0,23  %

                  0,27  %

                  0,26  %

                  0,29  %

                  0,24  %

                  Limitu Massimu tar-Riżorsi Proprjibħala perċentwal tal-GNI

                  1,24  %

                  1,24  %

                  1,24  %

                  1,24  %

                  1,24  %

                  1,24  %

                  1,24  %

                  1,24  %

         (1)  In-nefqa fuq il-pensjonijiet inkluża taħt il-limitu massimu għal din l-intestatura hija kkalkulata net tal-kontribuzzjonijiet tal-persunal għall-iskema rilevanti, fil-limitu ta' EUR 500 miljun fi prezzijiet tal-2004 għall-perjodu 2007-2013.


title: Deċiżjoni tal-Kummissjoni tat- 12 ta' April 2006 li taħtar il-membri tal-Kumitat għall-Prodotti Mediċinali Orfni Test b'rilevanza għaż-ŻEE.

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               606

         DEĊIŻJONI TAL-KUMMISSJONI
   tat-12 ta' April 2006
   li taħtar il-membri tal-Kumitat għall-Prodotti Mediċinali Orfni
   (Test b'rilevanza għaż-ŻEE)
   (2006/286/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 141/2000 tal-Parlament Ewropew u tal-Kunsill tas-16 ta' Diċembru 1999 dwar il-prodotti mediċinali orfni (1), b'mod partikolari l-Artikolu 4 (3) tiegħu,
   Billi:

               (1)

               It-terminu tal-kariga tal-membri tal-Kumitat tal-Prodotti Mediċinal Orfni, minn hawn il quddiem, “il-Kumitat” li ġie stipolat skond l-Artikolu 4 tar-Regolament (KE) Nru 141/2000 jiskadi fil-15 ta' April 2006. Huwa għalhekk meħtieġ li jiġu appuntati żewġ membri u li jiġġedded it-terminu tal-kariga ta' ċertu membri eżistenti.

               (2)

               L-Aġenzija Ewopea tal-Mediċini rrakkomandat tliet persuni għan-nominazzjoni

               (3)

               Il-membri tal-Kumitat għandhom jiġu, maħtura għal perjodu ta' tliet snin li jibdew fis-16 ta' April 2006,

         IDDEĊIDIET KIF ĠEJ:
   Artikolu 1
   1.   Il-persuna segwenti hija b'dan maħtura membru tal-Kumitat għall-Prodotti Mediċinali Orfni, minn hawn il quddiem “il-Kumitat”, sabiex tirrapreżenta lill-organizzazzjonijiet tal-pazjenti għal terminu ta' 3 snin, mis-16 ta' April 2006:

               Dr Marie Pauline EVERS

         2.   Il-persuni segwenti huma b'dan maħtura mill-ġdid bħala membri tal-Kumitat sabiex jirrappreżentaw lill-organizzazjonijet tal-pazjenti għal terminu ta' 3 snin, mis-16 ta' April 2006:

               Ms Birthe HOLM

               Mr Yann LE CAM

         Artikolu 2
   1.   Wara rakkomandazzjoni ta' l-Aġenzija Ewropea tal-Mediċini, il-persuna segwenti hija b'hekk maħtura mill-ġdid bħala membru tal-Kumitat għal terminu ta' 3 snin, mis-16 ta' April 2006:

               Dr Julia DUNNE

         2.   Wara rakkomandazzjoni ta' l-Aġenzija Ewropea tal-Mediċini, il-persuni segwenti huma b'hekk maħtura mill-ġdid bħala membri tal-Kumitat għal terminu ta' 3 snin, mis-16 ta' April 2006:

               Prof. Gianmartino BENZI

               Dr David LYONS

      Magħmul fi Brussell, nhar it-12 ta' April 2006.

            Għall-Kummissjoni

         Gunter VERHEUGEN

            Membru tal-Kummissjoni

      (1)  ĠU L 18, 22.1.2000, p. 1.


title: 2011/728/: Deċiżjoni tal-Bank Ċentrali Ewropew tal- 31 ta’ Ottubru 2011 li temenda d-Deċiżjoni BĊE/2010/15 dwar l-amministrazzjoni tas-self tal-EFSF lill-Istati Membri li l-munita tagħhom hija l-euro, u li temenda d-Deċiżjoni BĊE/2010/31 li tikkonċerna l-ftuħ ta’ kontijiet għall-ipproċessar ta’ ħlasijiet b’rabta ma’ self mill-EFSF lil Stati Membri li l-munita tagħhom hija l-euro (BĊE/2011/16)

text:
               8.11.2011

               MT

               Il-Ġurnal Uffiċjali tal-Unjoni Ewropea

               L 289/35

         DEĊIŻJONI TAL-BANK ĊENTRALI EWROPEW
   tal-31 ta’ Ottubru 2011
   li temenda d-Deċiżjoni BĊE/2010/15 dwar l-amministrazzjoni tas-self tal-EFSF lill-Istati Membri li l-munita tagħhom hija l-euro, u li temenda d-Deċiżjoni BĊE/2010/31 li tikkonċerna l-ftuħ ta’ kontijiet għall-ipproċessar ta’ ħlasijiet b’rabta ma’ self mill-EFSF lil Stati Membri li l-munita tagħhom hija l-euro
   (BĊE/2011/16)
   (2011/728/UE)
   IL-BORD EŻEKUTTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew, u b’mod partikolari l-Artikolu 17 u 21,
   Billi:

               (1)

               Id-Deċiżjoni BĊE/2010/15 tal-21 ta’ Settembru 2010 dwar l-amministrazzjoni tas-self tal-EFSF lill-Istati Membri li l-munita tagħhom hija l-euro (1) tistabbilixxi dispożizzjonijiet dwar il-ftuħ ta’ kont ta’ flus kontanti mal-Bank Ċentrali Ewropew (BĊE) f’isem il-Faċilita' Ewropea għall-Istabbilta' Finanzjarja, Société Anonyme (EFSF), għat-tħaddim tal-ftehim dwar faċilita' ta’ self (minn issa ‘l quddiem il-“Ftehim dwar Faċilita' ta’ Self”) skont il-Ftehim dwar il-Qafas tal-EFSF, li daħal fis-seħħ fl-4 t’Awwissu 2010 (minn issa ‘l quddiem il-“Ftehim dwar il-Qafas tal-EFSF”).

               (2)

               Id-Deċiżjoni BĊE/2010/31 tal-20 ta’ Diċembru 2010 li tikkonċerna l-ftuħ ta’ kontijiet għall-ipproċessar ta’ ħlasijiet b’rabta ma’ self mill-EFSF lil Stati Membri li l-munita tagħhom hija l-euro (2) tistabbilixxi dispożizzjonijiet dwar il-ftuħ ta’ kontijiet ta’ flus kontanti mal-BĊE f’isem il-bank ċentrali nazzjonali ta’ dak l-Istat Membru rilevanti li jissellef, għat-tħaddim tal-Ftehim dwar Faċilita' ta’ Self skont il-Ftehim dwar il-Qafas tal-EFSF.

               (3)

               Il-Ftehim dwar il-Qafas tal-EFSF ġie emendat bil-Ftehim dwar Emenda Supplimentali, li daħal fis-seħħ fit-18 t’Ottubru 2011. Il-Ftehim emendat dwar il-Qafas tal-EFSF ħoloq strumenti addizzjonali li l-EFSF tista’ tuża biex tipprovdi għajnuna finanzjarja. Skont paragrafu 2 tal-Preambolu u l-Artikolu 2(1) tal-Ftehim emendat dwar il-Qafas tal-EFSF, il-EFSF tista’ tagħti żburżar ta’ self, faċilitajiet prekawzjonarji, faċilitajiet biex tiġi ffinanzjata r-rikapitalizzazzjoni ta’ istituzzjonijiet finanzjarji fi Stat Membru taż-żona euro (permezz ta’ self lill-gvernijiet ta’ dawn l-Istati Membri inklużi pajjiżi li mhumiex parteċipanti fil-programm), faċilitajiet għax-xiri ta’ bonds fis-swieq sekondarji jew faċilitajiet għax-xiri ta’ bonds fis-suq primarju (dawk l-istrumenti kollha li jirrappreżentaw “Assistenza Finanzjarja”), li għandhom jingħataw permezz ta’ ftehim dwar faċilita' ta’ assistenza finanzjarja (minn issa ‘l quddiem “Ftehim dwar Faċilita' ta’ Assistenza Finanzjarja”). Il-Ftehim dwar Faċilità ta’ Self jistgħu jibqgħu fis-seħħ wara d-dħul fis-seħħ tal-Ftehim emendat dwar il-Qafas tal-EFSF.

               (4)

               Għalhekk id-Deċiżjoni BĊE/2010/15 u BĊE/2010/31 għandhom jiġu emendati kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni BĊE/2010/15 hija emendata kif ġej:

               1.

               L-Artikolu 2 huwa sostitwit b’li ġej:
               "Artikolu 2
               Aċċettazzjoni ta’ ħlasijiet fil-kont ta’ flus kontanti
               Il-BĊE għandu jaċċetta biss ħlasijiet li għandhom isiru lil jew minn kont ta’ flus kontanti miftuħ f’isem il-EFSF, jekk dawn il-ħlasijiet jseħħu b’rabta mal-Ftehim dwar Faċilita' ta’ Self jew il-Ftehim dwar Faċilita' ta’ Assistenza Finanzjarja.".

               2.

               L-Artikolu 4 huwa sostitwit b’li ġej:
               "Artikolu 4
               Bilanċ tal-kont ta’ flus kontanti
               L-ebda ammont m’għandu jsir permanenti mal-kreditu tal-kont ta’ flus kontanti miftuħ f’isem il-EFSF wara li jkunu saru ħlasijiet marbuta ma’ kwalsiasi Ftehim dwar Faċilita' ta’ Self jew Ftehim dwar Faċilita' ta’ Assistenza Finanzjarja, lanqas m’għandhom jiġu ttrasferiti ammonti għal dan il-kont ta’ flus kontanti qabel il-jum li fih ikollhom isiru l-ħlasijiret rigward kwalsiasi Ftehim dwar Faċilita' ta’ Self jew Ftehim dwar Faċilita' ta’ Assistenza Finanzjarja. Fl-ebda żmien m’għandu jkun hemm ammont li jsir permanenti mad-debitu tal-kont ta’ flus kontanti miftuħ f’isem il-EFSF. Għalhekk, m’għandhom isiru l-ebda ħlasijiet mill-kont ta’ flus kontanti miftuħ f’isem il-EFSF u li jeċċedu l-ammonti permanenti mal-kreditu ta’ dak il-kont.".

         Artikolu 2
   Id-Deċiżjoni BĊE/2010/31 hija emendata kif ġej:

               1.

               L-Artikolu 1 huwa sostitwit b’li ġej:
               “Artikolu 1
               Ftuħ ta’ kontijiet ta’ flus kontanti
               Il-BĊE jista’, fuq talba tal-BĊN ta’ Stat Membru li jissellef, jiftaħ kontijiet ta’ flus kontanti f’isem dak il-BĊN għall-ipproċessar ta’ ħlasijiet marbuta ma’ Ftehim dwar Faċilita' ta’ Self jew ma’ Ftehim dwar Faċilita' ta’ Assistenza Finanzjarja (minn issa ‘l quddiem “kont ta’ flus kontanti ta’ BĊN”).”

               2.

               L-Artikolu 2 huwa sostitwit b’li ġej:
               "Artikolu 2
               Aċċettazzjoni ta’ ħlasijiet fil-kontijiet ta’ flus kontanti
               Kont ta’ flus kontanti ta’ BĊN għandu jintuża biss biex jiġu pproċessati ħlasijiet marbuta ma’ Ftehim dwar Faċilita' ta’ Self jew Ftehim dwar Faċilita' ta’ Assistenza Finanzjarja."

         Artikolu 3
   Dħul fis-seħħ
   Din id-Deċiżjoni għandha tidħol fis-seħħ fit-2 ta’ Novembru 2011.

      Magħmul fi Frankfurt am Main, il-31 ta’ Ottubru 2011.

            Il-President tal-BĊE

         Jean-Claude TRICHET

      (1)  ĠU L 253, 28.9.2010, p. 58.

      (2)  ĠU L 10, 14.1.2011, p. 7.


title: 2009/698/KE: Deċiżjoni tal-Kummissjoni tal- 4 ta’ Settembru 2009 li ttemm proċedimenti kontra d-dumping dwar l-importazzjonijiet ta' tubi wweldjati, pajpijiet u profili vojta minn ġewwa b'sezzjoni trasversali fil-forma ta' kaxxa jew rettangolari, tal-ħadid għajr ħadid fondut jew azzar għajr dak stainless li joriġinaw mill-Belarus, mit-Turkija u mill-Ukraina

text:
               9.9.2009

               MT

               Il-Ġurnal Uffiċjali tal-Unjoni Ewropea

               L 237/34

         DEĊIŻJONI TAL-KUMMISSJONI
   tal-4 ta’ Settembru 2009
   li ttemm proċedimenti kontra d-dumping dwar l-importazzjonijiet ta' tubi wweldjati, pajpijiet u profili vojta minn ġewwa b'sezzjoni trasversali fil-forma ta' kaxxa jew rettangolari, tal-ħadid għajr ħadid fondut jew azzar għajr dak stainless li joriġinaw mill-Belarus, mit-Turkija u mill-Ukraina
   (2009/698/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikulari l-Artikolu 9 tiegħu,
   Wara li kkonsultat lill-Kumitat Konsultattiv,
   Billi:
   1.   IL-PROĊEDURA

   1.1.   Il-bidu tal-proċediment

               (1)

               Fit-13 ta' Novembru 2008, skont l-Artikolu 5 tar-Regolament bażiku, il-Kummissjoni tat bidu permezz ta' nota ppubblikata f'Il-Ġurnal Uffiċjali tal-Unjoni Ewropea
                   (2) (“in-nota ta' bidu”), għal proċediment kontra d-dumping fir-rigward ta' importazzjonijiet fil-Komunità ta' tubi wweldjati, pajpijiet u profili vojta minn ġewwa b'sezzjoni trasversali fil-forma ta' kaxxa jew rettangolari, tal-ħadid għajr ħadid fondut jew azzar għajr dak stainless (“profil vojt minn ġewwa”) li joriġinaw mill-Belarus, mit-Turkija u mill-Ukraina (“il-pajjiżi kkonċernati”).

               (2)

               Il-proċediment kontra d-dumping inbeda wara li fid-29 ta’ Settembru 2008 tressaq ilment mill-Kumitat għad-Difiża tal-Industrija tat-Tubi tal-Azzar Iwweldjati tal-Unjoni Ewropea (“il-kwerelant”), f’isem il-produtturi li jirrappreżentaw proporzjon kbir, f’dan il-każ aktar minn 25 %, tal-produzzjoni totali Komunitarja ta’ profili vojta minn ġewwa. L-ilment kien jinkludi evidenza prima facie tal-eżistenza ta' dumping ta’ profili vojta minn ġewwa li joriġinaw mill-pajjiżi kkonċernati u ta' ħsara materjali li rriżultat minnu, u din l-evidenza tqieset biżżejjed biex tiġġustifika l-bidu ta’ proċediment.

         1.2.   Il-partijiet ikkonċernati u ż-żjarat ta’ verifika

               (3)

               Il-Kummissjoni avżat uffiċjalment lill-kwerelant, lill-produtturi Komunitarji magħrufa kollha, lill-importaturi/kummerċjanti u lill-utenti magħrufa bħala kkonċernati, lill-produtturi esportaturi u lill-awtoritajiet tal-pajjiżi kkonċernati u lill-produtturi magħrufa ta' prodott simili fil-pajjiż analogu previst (l-Istati Uniti tal-Amerika) bil-bidu tal-proċediment. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta fil-limitu taż-żmien stipulat fl-avviż ta’ bidu. Il-partijiet interessati kollha li talbu dan, u li wrew li kien hemm raġunijiet partikolari għaliex għandhom jinstemgħu, ingħataw seduta.

               (4)

               Sabiex il-produtturi esportaturi fil-Belarus ikollhom l-opportunità jressqu talba gћal trattament individwali (“TI”), jekk ikunu jixtiequ dan, il-Kummissjoni bagћtet il-formoli xierqa lill-produtturi esportaturi magћrufa li huma kkonċernati kif ukoll lill-awtoritajiet tal-Belarus. Żewġ gruppi ta' kumpaniji fil-Belarus talbu TI skont l-Artikolu 9(5) tar-Regolament bażiku.

               (5)

               Minħabba n-numru apparentement kbir ta' produtturi esportaturi fit-Turkija u fl-Ukraina, produtturi u importaturi Komunitarji involuti f'din l-investigazzjoni, kien previst it-teħid ta' kampjuni fl-avviż ta' bidu, skont l-Artikolu 17 tar-Regolament bażiku. Biex il-Kummissjoni tkun tista' tiddeċiedi jekk it-teħid ta' kampjuni huwiex meħtieġ jew le u, jekk ikun il-każ, tagħżel kampjun, il-produtturi esportaturi fit-Turkija u fl-Ukraina, il-produtturi Komunitarji, u l-importaturi u r-rappreżentanti li jaġixxu f'isimhom intalbu jippreżentaw lilhom infushom u jipprovdu, kif speċifikat fl-avviż ta' bidu, tagħrif bażiku dwar l-attivitajiet tagħhom marbuta mal-prodott ikkonċernat fi żmien 15-il jum mid-data ta' pubblikazzjoni tal-avviż ta' bidu.

               (6)

               Għat-Turkija, minn 13-il kumpanija jew gruppi ta' kumpaniji li rrispondew għall-mistoqsijiet tal-kampjun, ġie magħżul kampjun ta' erba’ kumpaniji jew gruppi ta' kumpaniji. Madankollu, waħda mill-kumpaniji fil-kampjun ma pprovdietx informazzjoni dwar l-eżistenza ta' żewġ produtturi relatati fit-Turkija fl-eżerċizzju ta' teħid ta' kampjuni u minflok infurmat b'dan fi stadju aktar tard. Xorta waħda, iż-żewġ kumpaniji relatati ngħataw opportunità ulterjuri li jibgħatu risposta sħiħa għall-kwestjonarju. Madankollu, l-informazzjoni mibgħuta mill-kumpaniji relatati ma kinitx kompluta b'tali mod li kien impossibbli wieħed jagħmel kalkolu ta' dumping. Konsegwentement, il-kumpanija kienet eskluża mill-kampjun. Produttur Tork ieħor ma kienx inkluż fil-kampjun oriġinali iżda talab eżami individwali skont l-Artikolu 17(3) tar-Regolament bażiku u bagħat kwestjonarju fil-limiti ta' żmien stipulati. Dan kien wara inkluż fil-kampjun. F’termini ta’ volum ta’ esportazzjonijiet l-erba’ kumpaniji li ttieħdu għall-kampjun jirrappreżentaw 63 % tal-esportazzjonijiet totali ta’ profili vojta minn ġewwa mit-Turkija lejn il-Komunità matul il-perjodu ta’ investigazzjoni. Skont l-Artikolu 17(2) tar-Regolament bażiku, il-partijiet ikkonċernati ġew ikkonsultati u ma ressqu ebda oġġezzjoni.

               (7)

               Fir-rigward tal-Ukraina, żewġ gruppi ta' kumpaniji Ukraini u kumpanija terza rrispondew għall-mistoqsijiet tal-kampjun u indikaw ix-xewqa tagħhom li jikkoperaw fl-investigazzjoni. L-esportazzjonijiet ta' dawn il-kumpaniji lejn il-Komunità matul il-perjodu ta' investigazzjoni, ammontaw għal madwar 30 % tal-importazzjonijiet ta' profili vojta minn ġewwa mill-Ukraina kif rappurtat fid-dejtabejż tal-Eurostat. Fid-dawl tan-numru limitat ta' kumpaniji li qegħdin jikkooperaw, kien deċiż li tliet produtturi esportaturi li qegħdin jikkooperaw ikunu investigati bis-sħiħ u li, konsegwentement, it-teħid ta' kampjuni ma jkunx applikat.

               (8)

               Fir-rigward tal-importaturi tal-profili vojta minn ġewwa, il-Kummissjoni talbet lill-importaturi kollha magħrufa biex jipprovdu informazzjoni dwar l-importazzjonijiet u l-bejgħ tal-prodott ikkonċernat. Billi tmien importaturi offrew li jikkooperaw, it-teħid ta' kampjuni ma kienx applikat.

               (9)

               Fir-rigward tal-produtturi Komunitarji, skont l-Artikolu 17 tar-Regolament bażiku, intagħżel kampjun fuq il-bażi tal-ikbar volum rappreżentattiv tal-produzzjoni u tal-bejgħ tal-produtturi Komunitarji ta' profili vojta minn ġewwa fil-Komunità, li jista’ jkun investigat b’mod raġonevoli fiż-żmien disponibbli. Abbażi tal-informazzjoni rċevuta mill-produtturi fil-Komunità, il-Kummissjoni għażlet erba’ gruppi ta' kumpaniji li għandhom l-akbar volum ta' produzzjoni u bejgħ fil-Komunità. F'termini tal-produzzjoni Komunitarja, il-gruppi ta' kumpaniji fil-kampjun rrappreżentaw 52 % tal-produzzjoni totali stmata ta' profili vojta minn ġewwa fil-Komunità. Skont l-Artikolu 17(2) tar-Regolament bażiku, il-partijiet ikkonċernati ġew ikkonsultati u ma ressqu ebda oġġezzjoni. Barra minn hekk, il-produtturi Komunitarji l-oħrajn intalbu jipprovdu ċerta dejta ġenerali għall-analiżi tal-ħsara. Madankollu, produttur Komunitarju parti mill-kampjun ma bagħatx risposta għall-kwestjonarju u ddeċieda li mhux se jikkoopera aktar fl-investigazzjoni. Billi l-inklużjoni ta' wħud mill-produtturi Komunitarji l-oħrajn li kienu offrew li jikkooperaw kien ikollu impatt żgħir fuq ir-rappreżentattività tal-kampjun, kien deċiż li l-ebda kumpanija oħra ma tieħu post il-kumpanija li waqfet tikkoopera fl-investigazzjoni.

               (10)

               Il-Kummissjoni bagħtet kwestjonarji lill-produtturi esportaturi Torok fil-kampjun, lill-produttur esportaturi li qegħdin jikkooperaw fil-Belarus u fl-Ukraina, lill-uniku produttur fl-Istati Uniti tal-Amerika li offra li jikkoopera għall-għan tal-identifikazzjoni tal-valur normali għall-Belarus, lill-produtturi Komunitarji fil-kampjun, lill-importaturi kollha li offrew li jikkoperaw u lill-utenti magħrufa kollha. Ir-risposti għall-kwestjonarju kienu rċevuti minn tliet gruppi ta' kumpaniji fil-kampjun li jirrappreżentaw 14-il produttur Komunitarju, erba’gruppi ta' kumpaniji fit-Turkija, produttur esportatur individwali Tork li jagħmel parti minn grupp ta' kumpaniji, iż-żewġ gruppi ta' kumpaniji fl-Ukraina u produttur terz fl-Ukraina, iż-żewġ produtturi esportaturi fil-Belarus, li bagħtu wkoll formoli għal TI, u l-erba’ importaturi/sidien tal-esportazzjoni tagħhom fil-każ ta' bejgħ bil-kummissjoni, il-produttur fl-Istati Uniti tal-Amerika li qed jikkoopera, tliet importaturi Komunitarji mhux relatati, u utent fil-Komunità. Barra minn dan, ħames produtturi Komunitarji oħrajn ipprovdew tagħrif ġenerali kif mitlub.

               (11)

               Il-Kummissjoni fittxet u vverifikat l-informazzjoni kollha li hija qieset meħtieġa għad-determinazzjoni ta’ dumping, tal-ħsara li tirriżulta u tal-interess Komunitarju. Iż-żjarat ta’ verifika twettqu fl-istabbilimenti tal-kumpaniji li ġejjin:

                           (a)

                           Il-produtturi Komunitarji

                                       —

                                       Condesa Fabril; Legutiano, Alava, Spanja,

                                       —

                                       Corus Tubes BV; Oosterhout, l-Olanda,

                                       —

                                       Corus Tubes UK; Corby, ir-Renju Unit,

                                       —

                                       Lorraine Tubes, Lexy, Franza,

                                       —

                                       Marcegaglia SPA; Gazoldo degli Ippoliti, Mantova, l-Italja.

                           (b)

                           Il-produtturi esportaturi fit-Turkija

                                       —

                                       Erbosan Erciyas Boru Sanayii ve Ticaret A.Ș., Kayseri,

                                       —

                                       Noksel Çelik Boru Sanayi A.Ș., Ankara,

                                       —

                                       MMZ Ohnur Boru Profil Üretim San. ve Tic. A.Ș., Istanbul,

                                       —

                                       Yücel Boru ve Profil Endüstrisi A.Ș. u l-kummerċjant relatat Yücel Boru Ihracat Ithalat ve Pazarlama A.Ș., Istanbul.

                           (c)

                           Il-produtturi esportaturi fl-Ukraina

                                       —

                                       Lugansk Tube Works u l-kumpaniji relatati, Lugansk u Dniepropetrovsk.

                           (d)

                           L-importaturi mhux relatati fil-Komunità

                                       —

                                       Kromat Trading Ltd; Londra, ir-Renju Unit,

                                       —

                                       JSC Azovlitas; Kaunas, il-Litwanja.

         1.3.   Il-perjodu ta’ investigazzjoni

               (12)

               L-investigazzjoni tad-dumping u l-ħsara kopriet il-perjodu mill-1 ta’ Ottubru 2007 sat-30 ta’ Settembru 2008 (“il-perjodu tal-investigazzjoni” jew il-“PI”). L-eżaminar tat-tendenzi rilevanti gћall-valutazzjoni tal-ћsara kopriet il-perjodu mill-1 ta Jannar 2005 sat-tmiem tal-perjodu tal-investigazzjoni (“il-perjodu meqjus”).

         1.4.   Il-prodott ikkonċernat

               (13)

               Il-prodott li huwa allegatament l-oġġett ta' dumping huma tubi wweldjati, pajpijiet u profili vojta minn ġewwa b'sezzjoni trasversali fil-forma ta' kaxxa jew rettangolari, tal-ħadid għajr ħadid fondut jew azzar għajr dak stainless, iżda esklużi l-pajpijiet bħal dawk li jintużaw għall-provvista taż-żejt jew tal-gass u l-kisi ta' protezzjoni u t-tubaturi bħal dawk użati għat-tħaffir għaż-żejt u għall-gass, li joriġinaw mill-Belarus, mit-Turkija u mill-Ukraina (“il-prodott ikkonċernat”), normalment klassifikati bil-kodiċi NM 7306 61 92 u 7306 61 99. Il-prodott huwa normalment riferut bħala profil vojt minn ġewwa.

               (14)

               Il-profili vojta minn ġewwa huma l-aktar użati għall-għanijiet strutturali u ta' rfigħ ta' piżijiet mill-industrija tal-kostruzzjoni, kif ukoll għal partijiet strutturali fil-vapuri, krejnijiet, tagħmir tal-maniġġ, trejlers, trakkijiet, tagħmir fl-irziezet, eċċ. Il-profili vojta minn ġewwa jistgħu jintużaw ukoll għal għamara tal-ħadid, tagħmir sportiv u ta' rikreazzjoni, ġugarelli, bibien u twieqi tal-ħadid, xkaffar, stivar u sarr, eċċ.

         2.   L-IRTIRAR TAL-ILMENT U T-TMIEM TAL-PROĊEDIMENT

               (15)

               Permezz tal-ittra tat-3 ta’ Ġunju 2009 indirizzata lill-Kummissjoni, il-kwerelant formalment irtira l-ilment tiegħu. Skont il-kwerelant, dan l-irtirar kien ibbażat fuq il-fatt li s-sitwazzjoni kurrenti fis-suq tal-industrija Komunitarja huwa diffferenti b'mod sinifikanti mis-sitwazzjoni tas-suq meta tressaq l-ilment billi d-domanda reali u dik virtwali riċentement waqgħet fl-UE u dan wassal għal tnaqqis fl-importazzjoni. Fid-dawl ta' dawn il-bidliet fis-sitwazzjoni tas-suq, il-kwerelant ma jridx ikompli l-każ tiegħu li kien ibbażat fuq l-analiżi ta' dejta antika li ma tirriflettix aktar il-kundizzjonijiet attwali tas-suq. Skont il-kwerelant, l-aħjar mod biex wieħed jirrispondi għal kull prattika kummerċjali inġusta ta' ħsara f'dawn iċ-ċirkostanzi huwa permezz ta' każ ġdid – jekk sitwazzjoni futura tirrikjedi din l-azzjoni – li jkun jindirizza bis-sħiħ il-kwistjonijiet kollha.

               (16)

               Il-kwerelant argumenta wkoll li jekk il-volumi tal-importazzjoni jerġgħu jiżdiedu, fiċ-ċirkostanzi preżenti dawn l-importazzjonijiet jistgħu jikkawżaw dubji dwar il-vijabbiltà tal-industrija Komunitarja.

               (17)

               Ta' min jinnota li s-sitwazzjoni attwali fir-rigward tal-prodott ikkonċernat kemm fil-KE u anki fil-pajjiżi kkonċernati hija kkaratterizzata minn bidla bla preċedent tal-parametri ekonomiċi fundamentali. Filwaqt li f’dawn iċ-ċirkustanzi huwa diffiċli li wieħed jagħmel preżunzjonijiet motivati dwar l-iżvilupp tas-suq fuq il-medda qasira sa dik medja ta’ żmien, jidher ukoll li s-sitwazzjoni ekonomika hija volatili u li l-eżistenza ta’ dumping inġurjuż fil-futur ma tistax jiġi eskluża. Fid-dawl tal-kundizzjonijiet inċerti tas-suq ġenerali, jidher xieraq li wieħed jimmonitorja l-importazzjonijiet tal-prodott ikkonċernat fl-UE. L-informazzjoni miksuba fil-qafas ta' dan il-monitoraġġ tippermetti lill-Kummissjoni tirreaġixxi malajr, jekk ikun hemm bżonn. Pereżempju, din tista' tintuża għall-finijiet ta' bidu ta' proċediment ġdid sakemm jintlaħqu l-kundizzjonijiet stipulati fl-Artikolu 5 tar-Regolament bażiku, jiġifieri li jkun hemm biżżejjed evidenza prima facie ta' dumping ta' ħsara.

               (18)

               Il-Kummissjoni tinnota wkoll li, jekk ikun hemm proċediment ġdid fir-rigward tal-prodott u jekk iċ-ċirkostanzi jitolbu hekk, ikun hemm investigazzjoni b'rata mgħaġġla. Ir-Regolament bażiku fil-fatt jaħseb għal din il-possibbiltà fl-Artikolu 7(1) billi jippermetti l-impożizzjoni ta' miżuri provviżorji malajr wara l-bidu.

               (19)

               Il-perjodu ta’ monitoraġġ ma għandux jaqbeż l-24 xahar mill-pubblikazzjoni tat-tmiem tal-proċediment preżenti.

               (20)

               Skont l-Artikolu 9(1) tar-Regolament bażiku, il-proċediment jista’ jitwaqqaf meta l-ilment jiġi rtirat sakemm tmiem bħal dan ma jkunx fl-interess tal-Komunità.

               (21)

               F’dan ir-rigward ta' min jinnota li l-analiżi ta’ hawn fuq tas-sitwazzjoni attwali fir-rigward tal-prodott ikkonċernat, u li kull investigazzjoni ġdida possibbli li tista’ ssir fil-futur, ma jqanqlux dubju dwar l-azzjoni tal-kwerelant li jirtira l-ilment. Għaldaqstant, il-Kummissjoni qieset li l-proċedura attwali għandha titwaqqaf billi l-investigazzjoni ma tefgħet l-ebda dawl fuq il-possibbiltà li dan it-twaqqif ma jkunx fl-interess tal-Komunità. Il-partijiet interessati ġew infurmati b’dan u ngħataw l-opportunità li jikkummentaw. Madankollu ma waslu lura l-ebda kummenti li setgħu biddlu din id-deċiżjoni.

               (22)

               Il-Kummisssjoni għalhekk tikkonkludi li l-proċedimenti kontra d-dumping dwar l-importazzjonijiet fil-Komunità ta' tubi wweldjati, pajpijiet u profili vojta minn ġewwa b'sezzjoni trasversali fil-forma ta' kaxxa jew rettangolari, tal-ħadid għajr ħadid fondut jew azzar għajr dak stainless li joriġinaw mill-Belarus, mit-Turkija u mill-Ukraina għandu jintemm mingħajr l-impożizzjoni ta' miżuri kontra d-dumping,

         IDDEĊIDIET KIF ĠEJ:
   Artikolu 1
   Il-proċediment kontra d-dumping dwar l-importazzjoni ta' tubi wweldjati, pajpijiet u profili vojta minn ġewwa b'sezzjoni trasversali fil-forma ta' kaxxa jew rettangolari, tal-ħadid għajr ħadid fondut jew azzar għajr dak stainless, iżda esklużi l-pajpijiet bħal dawk li jintużaw għall-provvista taż-żejt jew tal-gass u l-kisi ta' protezzjoni u t-tubaturi bħal dawk użati għat-tħaffir għaż-żejt u għall-gass, li joriġinaw mill-Belarus, mit-Turkija u mill-Ukraina, normalment klassifikati bil-kodiċi NM 7306 61 92 u 7306 61 99, hu b'hekk mitmum.
   Artikolu 2
   Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmula fi Brussell, l-4 ta’ Settembru 2009.

            Għall-Kummissjoni

         Catherine ASHTON

            Membru tal-Kummissjoni

      (1)  ĠU L 56, 6.3.1996, p. 1.

      (2)  ĠU C 290, 13.11.2008, p. 13.